Eurooppa-sopimus Euroopan yhteisöjen ja niiden Euroopan unionina toimivien jäsenvaltioiden sekä Slovenian tasavallan välisestä assosioinnista - Pöytäkirja N:o 1 tekstiili- ja vaatetustuotteista - Pöytäkirja N:o 2 Euroopan hiili- ja teräsyhteisön (EHTY) perustamissopimuksen soveltamisalaan kuuluvista tuotteista - Pöytäkirja N:o 3 Slovenian ja yhteisön välisestä jalostettujen maataloustuotteiden kaupasta - Pöytäkirja N:o 4 "peräisin olevat tuotteet" (alkuperätuotteet) käsitteen määritelmästä ja hallinnollisen yhteistyön menetelmistä - Pöytäkirja N:o 5 hallintoviranomaisten keskinäisestä avunannosta tulliasioissa - Pöytäkirja N:o 6 vuotuisissa rajoissa annetuista myönnytyksistä - Päätösasiakirja - Yhteiset julistukset - Yksipuoliset julistukset



Virallinen lehti nro L 051 , 26/02/1999 s. 0003 - 0206



EUROOPPA-SOPIMUS Euroopan yhteisöjen ja niiden Euroopan unionina toimivien jäsenvaltioiden sekä Slovenian tasavallan välisestä assosioinnista BELGIAN KUNINGASKUNTA, TANSKAN KUNINGASKUNTA, SAKSAN LIITTOTASAVALTA, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, IRLANTI, ITALIAN TASAVALTA, LUXEMBURGIN SUURHERTTUAKUNTA, ALANKOMAIDEN KUNINGASKUNTA, ITÄVALLAN TASAVALTA, PORTUGALIN TASAVALTA, SUOMEN TASAVALTA, RUOTSIN KUNINGASKUNTA, ISON-BRITANNIAN JA POHJOIS-IRLANNIN YHDISTYNYT KUNINGASKUNTA, Euroopan yhteisön perustamissopimuksen, Euroopan hiili- ja teräsyhteisön perustamissopimuksen, Euroopan atomienergiayhteisön perustamissopimuksen ja Euroopan unionista tehdyn sopimuksen osapuolet, jäljempänä `jäsenvaltiot`, ja EUROOPAN YHTEISÖ, EUROOPAN HIILI- JA TERÄSYHTEISÖ ja EUROOPAN ATOMIENERGIAYHTEISÖ, jäljempänä `yhteisö`, jotka toimivat Euroopan unionissa, ja SLOVENIAN TASAVALTA, jäljempänä `Slovenia`, jotka PITÄVÄT MERKITTÄVÄNÄ sopimuspuolten välisiä vakiintuneita yhteyksiä ja osapuolten yhteisiä arvoja, TUNNUSTAVAT yhteisön ja Slovenian haluavan lujittaa näitä yhteyksiä sekä vastavuoroisuuden ja yhteisten etujen pohjalta luoda tiiviit ja kestävät suhteet, jotta mahdollistettaisiin Slovenian osallistuminen Euroopan yhdentymisprosessiin ja lujitettaisiin ja laajennettaisiin näin niitä suhteita, jotka on aikaisemmin luotu erityisesti Euroopan talousyhteisön ja Slovenian tasavallan yhteistyösopimuksella, 5 päivänä huhtikuuta 1993 allekirjoitetulla ja 1 päivänä syyskuuta 1993 voimaan tulleella Euroopan talousyhteisön ja Slovenian tasavallan välistä rahoitusyhteistyötä koskevalla pöytäkirjalla sekä Euroopan hiili- ja teräsyhteisön jäsenvaltioiden ja Euroopan hiili- ja teräsyhteisön sekä Slovenian tasavallan välisellä 5 päivänä huhtikuuta 1993 allekirjoitetulla sopimuksella, KATSOVAT, että osapuolten välisiä suhteita sisämaan liikenteen alalla olisi edelleen säänneltävä 5 päivänä huhtikuuta 1993 allekirjoitetulla ja 29 päivänä heinäkuuta 1993 voimaantulleella Euroopan talousyhteisön ja Slovenian tasavallan liikennesopimuksella, PITÄVÄT MERKITTÄVÄNÄ mahdollisuuksia uudenlaiseen suhteeseen, joka tarjoutuu Sloveniassa syntyvän uuden demokraattisen yhteiskunnan vuoksi, KATSOVAT sopimuspuolten sitoutumisen poliittisten ja taloudellisten vapauksien vahvistamiseen olevan itse assosioinnin perusta, TUNNUSTAVAT sellaisen uuden poliittisen järjestelmän luomisen Sloveniassa, joka kunnioittaa oikeusvaltiota ja ihmisoikeuksia, mukaan lukien vähemmistöihin kuuluvien henkilöiden oikeudet, sekä noudattaa monipuoluejärjestelmää, johon kuuluvat vapaat ja demokraattiset vaalit, MYÖNTÄVÄT yhteisön haluavan edistää tämän uuden demokraattisen järjestelmän vahvistamista sekä tukea vapaan markkinatalouden periaatteisiin perustuvan uuden talousjärjestelmän luomista Sloveniaan, KATSOVAT osapuolten sitoutuneen tiukasti panemaan kokonaisuudessaan täytäntöön kaikki ETYK:n periaatteet ja määräykset, jotka sisältyvät erityisesti Euroopan turvallisuus- ja yhteistyökokouksen (ETYK) päätösasiakirjaan, vuoden 1992 Helsingin asiakirjoihin, vuoden 1994 Budapestin huippukokoukseen sekä uutta Eurooppaa koskevaan Pariisin peruskirjaan, OVAT TIETOISIA tämän Eurooppa-sopimuksen, jäljempänä `sopimus`, merkityksestä sellaisen yhteistyöhön perustuvan vakaan järjestelmän luomiseksi Euroopassa, jossa Euroopan unioni muodostaa yhden kulmakivistä, USKOVAT, että olisi saatava aikaan yhteys assosioinnin täysimääräisen toteuttamisen ja Slovenian poliittisten, taloudellisten ja oikeudellisten uudistusten tosiasiallisen loppuun saattamisen välille sekä yhteistyötä varten tarvittavien tekijöiden käyttöönoton ja sopimuspuolten järjestelmien lähentymisen välille, erityisesti Bonnin ETY-kokouksessa tehtyjen päätelmien perusteella, HALUAVAT aloittaa säännöllisen poliittisen vuoropuhelun molempia sopimuspuolia kiinnostavista kahdenvälisistä ja kansainvälisistä kysymyksistä, TUNNUSTAVAT Euroopan vakaussopimuksen merkityksen vakauden ja hyvien naapurisuhteiden edistämiselle alueella ja vahvistavat vakaan päätöksensä työskennellä yhdessä tämän aloitteen onnistumiseksi, KIINNITTÄVÄT HUOMIOTA yhteisön haluun tukea päättäväisesti uudistusten toteuttamista ja auttaa Sloveniaa selviytymään rakennemuutoksen taloudellisista ja yhteiskunnallisista seurauksista, KIINNITTÄVÄT HUOMIOTA lisäksi yhteisön haluun ottaa käyttöön kokonaisvaltaisuuteen ja monivuotisuuteen perustuvia välineitä yhteistyön toteuttamiseksi sekä taloudellisen ja teknisen avun sekä rahoitustuen antamiseksi, KATSOVAT sopimuspuolten sitoutuneen vapaaseen kauppaan, joka perustuu vuoden 1994 tullitariffeja ja kauppaa koskevan yleissopimuksen, jäljempänä `vuoden 1994 GATT-sopimus`, sellaisena kuin se on muutettuna Uruguayn kierroksen kauppaneuvotteluilla, periaatteisiin, ja kiinnittävät huomiota Maailman kauppajärjestön, jäljempänä `WTO` perustamiseen, KATSOVAT yhteisön ja Slovenian sitoutuneen noudattamaan 17 päivänä joulukuuta 1991 tehdyn Euroopan energiaperuskirjan ja huhtikuussa 1993 pidetyn Luzernin konferenssin lopullisen julkilausuman periaatteita, PITÄVÄT MIELESSÄ yhteisön ja Slovenian taloudelliset ja yhteiskunnalliset erot sekä tunnustavat, että tämän assosioinnin tavoitteet olisi saavutettava tämän sopimuksen asiaa koskevien määräysten avulla, PALAUTTAVAT MIELEEN Osimossa marraskuussa 1975 allekirjoitettujen Italian tasavallan sekä Jugoslavian sosialistisen liittotasavallan ja sen hajotessa syntyneen Slovenian tasavallan välisten sopimusten sekä erityisesti näiden maiden välisen taloudellisen yhteistyön edistämistä koskevan sopimuksen tavoitteet, OVAT VAKUUTTUNEITA, että tällä sopimuksella luodaan uusi ilmapiiri sopimuspuolten välisille taloudellisille suhteille ja erityisesti kaupan ja investointien, jotka ovat olennaisen tärkeitä Slovenian taloudellisen rakennemuutoksen ja teknologian uudistamisen kannalta, kehittämiselle, HALUAVAT aloittaa yhteistyön kulttuurin alalla ja kehittää tiedonvaihtoa, TUNNUSTAVAT, että Slovenian lopullinen tavoite on jäsenyys Euroopan unionissa ja että sopimuspuolten mukaan tämä assosiointi auttaa Sloveniaa saavuttamaan kyseisen tavoitteen, ja OTTAVAT HUOMIOON Essenissä joulukuussa 1994 kokoontuneen Eurooppa-neuvoston hyväksymän liittymisen valmistelua koskevan toimintasuunnitelman, joka pannaan poliittisesti toimeen luomalla assosioituneiden valtioiden ja Euroopan unionin toimielinten välille rakenteelliset suhteet, jotka edistävät keskinäistä luottamusta ja tarjoavat mahdollisuuden käsitellä yhteisen edun mukaisia aiheita, OVAT SOPINEET SEURAAVAA: 1 artikla 1. Perustetaan yhteisön ja sen jäsenvaltioiden sekä Slovenian välinen assosiointi. 2. Tämän assosioinnin tavoitteena on: - luoda asianmukaiset puitteet poliittiselle vuoropuhelulle, jotta mahdollistettaisiin tiiviiden poliittisten suhteiden kehittäminen sopimuspuolten välille, - edistää kaupankäynnin laajenemista ja sopimuspuolten välisiä sopusointuisia taloudellisia suhteita Slovenian dynaamisen taloudellisen kehityksen ja hyvinvoinnin kannustamiseksi, - kehittää asteittain vapaakauppa-alue, joka kattaa käytännössä kaiken yhteisön ja Slovenian välisen kaupan, - tukea Sloveniaa sen pyrkimyksissä kehittää talouttaan ja saattaa markkinatalouteen johtava siirtymäprosessi päätökseen, - luoda asianmukaiset puitteet Slovenian asteittaiselle yhdentymiselle Euroopan unioniin. Slovenia pyrkii täyttämään tarvittavat edellytykset tätä tarkoitusta varten. I OSASTO YLEISET PERIAATTEET 2 artikla Sopimuspuolten sisä- ja ulkopolitiikka perustuvat demokratian periaatteiden ja ihmisoikeuksien, sellaisina kuin ne ilmaistaan ihmisoikeuksien yleismaailmallisessa julistuksessa ja sellaisina kuin ne määritellään Helsingin päätösasiakirjassa ja uutta Eurooppaa koskevassa Pariisin peruskirjassa, sekä markkinatalouden periaatteiden, sellaisina kuin ne ilmaistaan taloudellista yhteistyötä koskevan Bonnin ETY-kokouksen asiakirjassa, kunnioittamiseen, ja ne muodostavat olennaisen osan tätä sopimusta. 3 artikla 1. Assosiointiin kuuluu enintään kuuden vuoden siirtymäkausi, joka koostuu kahdesta peräkkäisestä vaiheesta; ensimmäinen vaihe kestää lähtökohtaisesti neljä vuotta, ja toinen vaihe kestää kaksi vuotta. Ensimmäinen vaihe alkaa heti tämän sopimuksen tultua voimaan. 2. Jäljempänä 110 artiklalla perustettu assosiointineuvosto tarkastelee säännöllisesti tämän sopimuksen soveltamista ja Slovenian talousuudistusten täytäntöön panemista johdanto-osassa vahvistettujen periaatteiden pohjalta. 3. Assosiointineuvosto kokoontuu ensimmäisen vaiheen päättymistä edeltävien kahdentoista kuukauden aikana päättääkseen siirtymisestä toiseen vaiheeseen sekä päättääkseen mahdollisista muutoksista toista vaihetta koskeviin määräyksiin. Tällöin se ottaa huomioon 2 kohdassa tarkoitetussa tarkastelussa tehdyt päätelmät. 4. Edellä 1, 2 ja 3 kohdassa tarkoitettua kahta vaihetta ei sovelleta III osastoon. II OSASTO POLIITTINEN VUOROPUHELU 4 artikla Euroopan unionin ja Slovenian välistä poliittista vuoropuhelua kehitetään edelleen ja vahvistetaan. Se edistää ja lujittaa Euroopan unionin ja Slovenian lähentymistä toisiinsa, tukee Sloveniassa tällä hetkellä tapahtuvia tai jo toteutuneita poliittisia ja taloudellisia muutoksia sekä edistää tiiviiden yhteisvastuullisuuteen perustuvien yhteyksien avaamista ja sopimuspuolten välisen yhteistyön uusia muotoja. Poliittisen vuoropuhelun tarkoituksena on edistää erityisesti: - Slovenian täysimääräistä yhdentymistä demokraattisten valtioiden yhteisöön ja asteittaista lähentymistä Euroopan unioniin, - sopimuspuolten näkökantojen lisääntyvää lähentymistä kansainvälisissä kysymyksissä ja erityisesti kysymyksissä, jotka ovat omiaan vaikuttamaan huomattavasti sopimuspuoliin, - tiiviimpää yhteistyötä Euroopan unionin yhteisen ulko- ja turvallisuuspolitiikan kattamilla alueilla, - Euroopan turvallisuutta ja vakautta koskevia yhteisiä näkemyksiä. 5 artikla Poliittista vuoropuhelua käydään monenvälisissä yhteyksissä ja Keski-Euroopan assosioituneiden maiden kanssa vahvistettujen muotojen ja käytäntöjen mukaisesti. 6 artikla 1. Ministeritasolla poliittista vuoropuhelua käydään assosiointineuvostossa, jolla on yleinen vastuu kaikissa niissä kysymyksissä, jotka sopimuspuolet haluavat saattaa sen käsiteltäväksi. 2. Sopimuspuolten sopimuksella vahvistetaan muita menettelyjä poliittista vuoropuhelua varten, erityisesti: - tarvittaessa kokoukset Sloveniaa edustavien korkeiden virkamiesten (poliittisten johtajien) sekä Euroopan unionin neuvoston ja komission puheenjohtajiston välillä, - sopimuspuolten välisten diplomaattisten yhteyksien täysimääräinen käyttö, mukaan lukien asianmukaiset yhteydet kolmansissa maissa, Yhdistyneissä Kansakunnissa, ETYJ:ssä ja muilla kansainvälisillä foorumeilla, - Slovenian ottaminen mukaan sellaisten maiden ryhmään, jotka saavat säännöllisesti tietoa yhteisen ulko- ja turvallisuuspolitiikan yhteydessä toteutetusta toiminnasta ja jotka vaihtavat tietoja 4 artiklassa määriteltyjen tavoitteiden saavuttamiseksi, - kaikki muut keinot, jotka voivat edistää poliittisen vuoropuhelun lujittamista, kehittämistä ja lisäämistä. 7 artikla Parlamentaarisella tasolla poliittista vuoropuhelua käydään 116 artiklalla perustetussa parlamentaarisessa assosiointikomiteassa. III OSASTO TAVAROIDEN VAPAA LIIKKUVUUS 8 artikla 1. Yhteisö ja Slovenia perustavat tämän sopimuksen, vuoden 1994 GATT-sopimuksen ja WTO:n määräysten mukaisesti asteittain vapaakauppa-alueen sellaisen siirtymäkauden aikana, joka kestää enintään kuusi vuotta ja joka alkaa tämän sopimuksen tultua voimaan. 2. Sopimuspuolten välisessä kaupassa käytetään tavaroiden luokitteluun tavaroiden yhdistettyä nimikkeistöä. 3. Perustulli, jonka perusteella tässä sopimuksessa määrätyt peräkkäiset alennukset on toteutettava, muodostuu jokaisen tuotteen osalta sopimuksen allekirjoittamista edeltävänä päivänä tosiasiallisesti sovellettavasta kaikkia koskevasta tullista. 4. Jos tämän sopimuksen voimaantulon jälkeen sovelletaan mitä tahansa kaikkia koskevaa tariffialennusta, ja erityisesti GATTin Uruguayn kierroksen vuoksi tehdyistä tariffisopimuksista aiheutuvia alennuksia, tällaisilla alennetuilla tulleilla korvataan 3 kohdassa tarkoitetut perustullit siitä päivästä, josta alkaen kyseisiä alennuksia sovelletaan. 5. Yhteisö ja Slovenia ilmoittavat toisilleen perustullinsa. I LUKU TEOLLISUUSTUOTTEET 9 artikla 1. Tämän luvun määräyksiä sovelletaan niihin yhteisöstä ja Sloveniasta peräisin oleviin tuotteisiin, joiden luettelo on yhdistetyn nimikkeistön 25-97 ryhmässä, lukuun ottamatta liitteessä I lueteltuja tuotteita. 2. Jäljempänä olevia 10-14 artiklan määräyksiä ei sovelleta tekstiilituotteisiin tai Euroopan hiili- ja teräsyhteisön perustamissopimuksen soveltamisalaan kuuluviin tuotteisiin, sellaisina kuin ne määritellään 16 ja 17 artiklassa. 3. Euroopan atomienergiayhteisön perustamissopimuksen soveltamisalaan kuuluvien tuotteiden kauppaa hoidetaan sopimuspuolten välillä mainitun sopimuksen määräysten mukaisesti. 10 artikla 1. Sloveniasta peräisin olevien tuotteiden, joita ei luetella liitteessä II, yhteisössä sovellettavat tuontitullit poistetaan heti tämän sopimuksen tultua voimaan. 2. Liitteessä II lueteltujen Sloveniasta peräisin olevien tuotteiden yhteisössä sovellettavat tuontitullit suspendoidaan asteittain korotettavien yhteisön vuotuisten tariffikattojen rajoissa mainitun liitteen edellytysten mukaisesti, jotta tuontitullit olisi täysin poistettu kyseisten tuotteiden osalta 1 päivänä tammikuuta 2000. 3. Yhteisössä sovellettavat tuonnin määrälliset rajoitukset ja vaikutuksiltaan vastaavat toimenpiteet poistetaan Sloveniasta peräisin olevien tuotteiden osalta tämän sopimuksen voimaantulopäivänä. 11 artikla 1. Yhteisöstä peräisin olevien tuotteiden, joita ei luetella liitteissä III ja IV, Sloveniassa sovellettavat tuontitullit poistetaan heti tämän sopimuksen tultua voimaan. 2. Liitteessä III lueteltujen yhteisöstä peräisin olevien tuotteiden Sloveniassa sovellettavia tuontitulleja alennetaan asteittain seuraavan aikataulun mukaisesti: - 1 päivänä tammikuuta 1996 jokainen tulli alennetaan 80 prosenttiin perustullista, - 1 päivänä tammikuuta 1997 jokainen tulli alennetaan 55 prosenttiin perustullista, - 1 päivänä tammikuuta 1998 jokainen tulli alennetaan 30 prosenttiin perustullista, - 1 päivänä tammikuuta 1999 jokainen tulli alennetaan 15 prosenttiin perustullista, - 1 päivänä tammikuuta 2000 jäljellä olevat tullit poistetaan. 3. Liitteessä IV lueteltujen yhteisöstä peräisin olevien tuotteiden Sloveniassa sovellettavia tuontitulleja alennetaan asteittain seuraavan aikataulun mukaisesti: - 1 päivänä tammikuuta 1996 jokainen tulli alennetaan 90 prosenttiin perustullista, - 1 päivänä tammikuuta 1997 jokainen tulli alennetaan 70 prosenttiin perustullista, - 1 päivänä tammikuuta 1998 jokainen tulli alennetaan 45 prosenttiin perustullista, - 1 päivänä tammikuuta 1999 jokainen tulli alennetaan 35 prosenttiin perustullista, - 1 päivänä tammikuuta 2000 jokainen tulli alennetaan 20 prosenttiin perustullista, - 1 päivänä tammikuuta 2001 jäljellä olevat tullit poistetaan. 4. Yhteisöstä peräisin olevien tavaroiden Sloveniassa sovellettavat tuonnin määrälliset rajoitukset ja vaikutuksiltaan vastaavat toimenpiteet poistetaan heti tämän sopimuksen tultua voimaan. 12 artikla Tuontitullien poistamista koskevia määräyksiä sovelletaan myös fiskaalisiin tulleihin. 13 artikla Yhteisö ja Slovenia poistavat heti tämän sopimuksen tultua voimaan kaikki tuontitulleja vaikutuksiltaan vastaavat maksut keskinäisestä kaupastaan. 14 artikla 1. Yhteisö poistaa heti tämän sopimuksen tultua voimaan kaikki vientitullit ja vaikutuksiltaan vastaavat maksut. Slovenia poistaa heti tämän sopimuksen tultua voimaan kaikki vientitullit ja vaikutuksiltaan vastaavat maksut, lukuun ottamatta liitteessä XII lueteltuja tuotteita, joiden osalta vientitullit ja vaikutuksiltaan vastaavat maksut poistetaan mainitussa liitteessä vahvistetun aikataulun mukaisesti. 2. Yhteisö ja Slovenia poistavat keskinäiset viennin määrälliset rajoituksensa ja vaikutuksiltaan vastaavat toimenpiteet heti tämän sopimuksen tultua voimaan. 15 artikla Slovenia julistaa olevansa valmis alentamaan tullejaan yhteisön kanssa käymässään kaupassa 11 artiklassa määrättyä nopeammassa tahdissa, jos Slovenian yleinen taloudellinen tilanne ja kyseinen talouden ala sen sallivat. Yhteisö julistaa olevansa valmis samanlaisissa olosuhteissa poistamaan entistä nopeammassa tahdissa 10 artiklan 2 kohdassa tarkoitetut tariffikatot tai korottamaan niitä lisää. Assosiointineuvosto voi antaa suosituksia tätä varten. 16 artikla Pöytäkirjassa N:o 1 määrätään siinä tarkoitettuihin tekstiilituotteisiin sovellettavasta järjestelystä. 17 artikla Pöytäkirjassa N:o 2 määrätään Euroopan hiili- ja teräsyhteisön perustamissopimuksen soveltamisalaan kuuluviin tuotteisiin sovellettavasta järjestelystä. 18 artikla 1. Tämän luvun määräykset eivät estä sitä, että yhteisö säilyttää maatalousosan liitteessä V lueteltuihin tuotteisiin sovellettavissa tulleissa Sloveniasta peräisin olevien tuotteiden osalta. 2. Tämän luvun määräykset eivät estä sitä, että Slovenia sisällyttää maatalousosan liitteessä V lueteltuihin tuotteisiin sovellettavissa tulleissa yhteisöstä peräisin olevien tuotteiden osalta. II LUKU MAATALOUS 19 artikla 1. Tämän luvun määräyksiä sovelletaan yhteisöstä tai Sloveniasta peräisin oleviin maataloustuotteisiin. 2. `Maataloustuotteilla` tarkoitetaan tuotteita, joiden luettelo on yhdistetyn nimikkeistön 1-24 ryhmässä, ja liitteessä I lueteltuja tuotteita, lukuun ottamatta kuitenkaan kalastustuotteita sellaisina kuin ne määritellään asetuksessa (ETY) N:o 3759/92. 20 artikla Pöytäkirjassa N:o 3 määrätään siinä lueteltuihin jalostettuihin maataloustuotteisiin sovellettavasta kauppajärjestelmästä. 21 artikla 1. Yhteisö poistaa tämän sopimuksen voimaantulopäivänä Sloveniasta peräisin olevien maataloustuotteiden tuonnin määrälliset rajoitukset ja vaikutuksiltaan vastaavat toimenpiteet. 2. Yhteisö antaa tämän sopimuksen voimaantulopäivästä alkaen liitteessä VI luetellut myönnytykset yhteisön markkinoille tuotavien Sloveniasta peräisin olevien tuotteiden osalta. 3. Slovenia poistaa tämän sopimuksen voimaantulopäivänä yhteisöstä peräisin olevien maataloustuotteiden tuonnin määrälliset rajoitukset ja vaikutuksiltaan vastaavat toimenpiteet. 4. Slovenia antaa tämän sopimuksen voimaantulopäivästä alkaen liitteessä VII luetellut myönnytykset Sloveniaan tuotavien yhteisöstä peräisin olevien tuotteiden osalta. 5. Yhteisö ja Slovenia tarkastelevat assosiointineuvostossa tuote tuotteelta säännönmukaisesti ja vastavuoroisesti mahdollisuutta antaa toisilleen uusia myönnytyksiä, ottaen huomioon keskinäisen maataloustuotteiden kauppansa laajuuden, sen erityisen herkkyyden, yhteisön yhteisen maatalouspolitiikan säännöt, Slovenian maatalouspolitiikan säännöt ja vuoden 1994 GATT-sopimuksen ja WTO:n yhteydessä käytyjen monenvälisten kauppaneuvottelujen seuraukset. 22 artikla Jos toisen sopimuspuolen alkuperätuotteiden tuonti, johon sovelletaan 21 artiklan mukaisesti annettuja myönnytyksiä, aiheuttaa maatalousmarkkinoiden erityisen herkkyyden vuoksi vakavan häiriön toisen sopimuspuolen markkinoilla, molemmat sopimuspuolet aloittavat heti neuvottelut asianmukaisen ratkaisun saavuttamiseksi, sen estämättä, mitä muualla tässä sopimuksessa ja erityisesti sen 31 artiklassa määrätään. Siihen asti kunnes tämä ratkaisu löytyy, kyseinen sopimuspuoli voi toteuttaa tarvittavina pitämänsä toimenpiteet. III LUKU KALASTUS 23 artikla Tämän luvun määräyksiä sovelletaan yhteisöstä tai Sloveniasta peräisin oleviin kalastustuotteisiin, jotka kuuluvat yhteisestä kalastus- ja vesiviljelytuotealan markkinajärjestelystä annetun asetuksen (ETY) N:o 3759/92 soveltamisalaan. 24 artikla 1. Liitteessä VIIIa lueteltuihin Sloveniasta peräisin oleviin kalastustuotteisiin sovelletaan tämän sopimuksen voimaantulopäivästä alkaen alennettuja tulleja, joista määrätään mainitussa liitteessä. Edellä 21 ja 22 artiklan määräyksiä sovelletaan kalastustuotteisiin soveltuvin osin. 2. Liitteessä VIIIb lueteltuihin yhteisöstä peräisin oleviin kalastustuotteisiin sovelletaan tämän sopimuksen voimaantulopäivästä alkaen alennettuja tulleja, joista määrätään mainitussa liitteessä. Edellä 21 ja 22 artiklan määräyksiä sovelletaan kalastustuotteisiin soveltuvin osin. IV LUKU YHTEISET MÄÄRÄYKSET 25 artikla Tämän osaston määräyksiä sovelletaan kaikkien tuotteiden kauppaan näiden kahden sopimuspuolen välillä, ellei tässä osastossa tai pöytäkirjoissa N:o 1, 2 ja 3 toisin määrätä. 26 artikla Vallitsevan tilan säilyttäminen 1. Yhteisön ja Slovenian välisessä kaupassa ei tämän sopimuksen voimaantulopäivästä alkaen oteta käyttöön uusia tuonti- tai vientitulleja tai vaikutukseltaan vastaavia maksuja eikä jo sovellettavia tuonti- tai vientitulleja tai vaikutukseltaan niitä vastaavia maksuja koroteta. 2. Yhteisön ja Slovenian välisessä kaupassa ei tämän sopimuksen voimaantulopäivästä alkaen oteta käyttöön uusia tuonnin tai viennin määrällisiä rajoituksia tai vaikutukseltaan vastaavia toimenpiteitä eikä jo sovellettavista tuonnin tai viennin määrällisistä rajoituksista tai vaikutukseltaan niitä vastaavista toimenpiteistä tehdä rajoittavampia. 3. Tämän artiklan 1 ja 2 kohdan määräykset eivät missään tapauksessa saa rajoittaa Slovenian ja yhteisön maatalouspolitiikan jatkamista eikä toimenpiteiden toteuttamista tämän politiikan osana, jollei tämä vaikuta liitteissä VI ja VII esitettyyn tuontijärjestelyyn, sanotun kuitenkaan rajoittamatta 21 artiklan mukaisesti annettuja myönnytyksiä. 27 artikla Verosyrjinnän kieltäminen 1. Sopimuspuolet pidättyvät kaikkien sisäisen verotuksen kaltaisista toimenpiteistä tai käytännöistä, jotka suoraan tai välillisesti saattavat toisen sopimuspuolen tuotteet ja vastaavat toisen sopimuspuolen alueelta peräisin olevat tuotteet keskenään eriarvoiseen asemaan. 2. Toisen sopimuspuolen alueelle viedyille tuotteille ei saa antaa sisäisistä välillisistä veroista palautusta, joka ylittää niiden osalta välillisesti kannetun veron. 28 artikla Tulliliitot, vapaakauppa-alueet, rajaliikennejärjestelyt 1. Tämä sopimus ei ole este tulliliittojen, vapaakauppa-alueiden tai rajakauppajärjestelmän ylläpitämiselle tai perustamiselle, siltä osin kuin ne eivät muuta tässä sopimuksessa määrättyä kauppajärjestelmää. Tämä sopimus ei erityisesti vaikuta sellaisten tavaroiden liikkuvuutta koskevien erityisjärjestelyjen täytäntöönpanoon, joista määrätään yhden tai useamman jäsenvaltion sekä Jugoslavian sosialistisen liittotasavallan ja sen hajotessa syntyneen Slovenian tasavallan välillä aikaisemmin tehdyissä rajasopimuksissa. 2. Sopimuspuolet neuvottelevat assosiointineuvostossa mainittujen tulliliittojen tai vapaakauppa-alueiden perustamista koskevista sopimuksista ja pyydettäessä kaikista sopimuspuolten kolmansien maiden osalta soveltamaan kauppapolitiikkaan liittyvistä tärkeistä kysymyksistä. Erityisesti tapauksissa, joissa jokin kolmas maa liittyy yhteisöön, näitä neuvotteluja järjestetään sen varmistamiseksi, että tässä sopimuksessa ilmaistut yhteisön ja Slovenian yhteiset edut otetaan huomioon. 29 artikla Poikkeukselliset tariffitoimenpiteet Slovenia voi toteuttaa korotettujen tullien muodossa kestoltaan rajoitettuja poikkeuksellisia toimenpiteitä, jotka poikkeavat 11 artiklan ja 26 artiklan 1 kohdan määräyksistä. Näitä toimenpiteitä saa soveltaa ainoastaan varhaisessa kehitysvaiheessa olevaan teollisuuteen tai tiettyihin aloihin, joilla on meneillään rakennemuutos tai joilla on vakavia vaikeuksia, erityisesti jos nämä vaikeudet aiheuttavat vakavia yhteiskunnallisia ongelmia. Näiden toimenpiteiden mukaiset yhteisöstä peräisin oleviin tuotteisiin Sloveniassa sovellettavat tuontitullit saavat olla enintään 25 prosenttia tullattavan tuotteen arvosta ja niistä huolimatta on säilytettävä yhteisöstä peräisin olevien tuotteiden etuuskohtelu. Näiden toimenpiteiden mukaisesti toteutetun tuotteiden tuonnin kokonaisarvo ei saa ylittää 15 prosenttia yhteisön teollisuustuotteiden, siten kuin ne määritellään I luvussa, kokonaistuonnista viimeisen sellaisen vuoden aikana, jolta on saatavana tilastotietoja. Toimenpiteitä sovelletaan enintään viiden vuoden ajan, ellei assosiointineuvosto salli pitempää ajanjaksoa. Toimenpiteiden soveltaminen lopetetaan viimeistään siirtymäkauden päättyessä. Näitä toimenpiteitä ei voida ottaa käyttöön tuotteen osalta, jos kaikkien kyseistä tuotetta koskevien tullien ja määrällisten rajoitusten tai vaikutukseltaan vastaavien maksujen tai toimenpiteiden poistamisesta on kulunut yli kolme vuotta. Slovenia antaa assosiointineuvostolle tiedoksi kaikki poikkeukselliset toimenpiteet, jotka se aikoo toteuttaa, ja yhteisön pyynnöstä assosiointineuvostossa käydään ennen toimenpiteiden soveltamista neuvotteluja näistä toimenpiteistä ja aloista, joilla niitä sovelletaan. Kun Slovenia toteuttaa näitä toimenpiteitä, se esittää assosiointineuvostolle aikataulun tämän artiklan mukaisten tullien poistamisesta. Tässä aikataulussa määrätään näiden tullien asteittaisesta poistamisesta tasasuuruisina vuotuisina erinä viimeistään toisen vuoden loppuun mennessä niiden käyttöönottamisesta. Assosiointineuvosto voi päättää erilaisesta aikataulusta. 30 artikla Polkumyynti Jos toinen sopimuspuolista toteaa, että sen ja toisen sopimuspuolen välisessä kaupassa harjoitetaan vuoden 1994 GATT-sopimuksen VI artiklassa tarkoitettua polkumyyntiä, se voi toteuttaa aiheelliset toimenpiteet tätä polkumyyntiä vastaan vuoden 1994 GATT-sopimuksen 6 artiklan täytäntöönpanoa koskevan sopimuksen ja oman asiaan liittyvän kansallisen lainsäädäntönsä mukaisesti sekä 34 artiklassa määrättyjä edellytyksiä ja menettelyjä noudattaen. 31 artikla Yleinen suojalauseke Jos tiettyä tuotetta tuodaan sellaisina lisääntyneinä määrinä ja sellaisin edellytyksin, että se aiheuttaa tai uhkaa aiheuttaa: - vakavaa haittaa kansallisille tuottajille, joiden tuotteet ovat samankaltaisia tai suoraan kilpailuasemassa jommankumman sopimuspuolen alueella, tai - vakavia häiriöitä jollakin talouden alalla tai vaikeuksia, jotka saattavat johtaa jonkin alueen taloudellisen tilanteen huomattavaan heikentymiseen, yhteisö tai Slovenia, kumpi tahansa on kyseessä, voi toteuttaa aiheelliset toimenpiteet 34 artiklassa määrättyjen edellytysten ja menettelyjen mukaisesti. 32 artikla Riittämätöntä tarjontaa koskeva lauseke Jos 14 ja 26 artiklan määräysten noudattaminen aiheuttaa: - sellaisen tuotteen jälleenviennin kolmanteen maahan, johon viejänä oleva sopimuspuoli soveltaa viennin määrällisiä rajoituksia, vientitulleja tai vaikutuksiltaan vastaavia toimenpiteitä tai maksuja, tai - sellaisen tuotteen riittämättömän tarjonnan tai mahdollisen riittämättömän tarjonnan, joka on olennaisen tärkeä viejänä olevalle sopimuspuolelle, ja jos edellä esitetyt tilanteet aiheuttavat tai ovat omiaan aiheuttamaan huomattavia vaikeuksia viejänä olevalle sopimuspuolelle, tämä voi toteuttaa aiheelliset toimenpiteet 34 artiklassa määrättyjen edellytysten ja menettelyjen mukaisesti. Nämä toimenpiteet eivät saa olla syrjiviä, ja ne on poistettava, kun niiden ylläpitämisen edellytykset eivät enää täyty. 33 artikla Valtion monopolit Jäsenvaltiot ja Slovenia mukauttavat asteittain kaikki valtion kaupalliset monopolit varmistaakseen, että neljännen vuoden loppuun mennessä tämän sopimuksen voimaantulosta tavaroiden hankinnan ja kaupan pitämisen edellytyksissä ei enää esiinny syrjintää jäsenvaltioiden ja Slovenian kansalaisten välillä. Assosiointineuvostolle ilmoitetaan tämän tavoitteen saavuttamiseksi toteutetuista toimenpiteistä. 34 artikla Menettelyt 1. Jos yhteisö tai Slovenia soveltaa sellaisten tuotteiden tuontiin, jotka ovat omiaan aiheuttamaan 31 artiklassa tarkoitettuja vaikeuksia, hallinnollista menettelyä, jonka tarkoituksena on saada nopeasti tietoja kaupankäynnin kehityssuunnista, se ilmoittaa tästä toiselle sopimuspuolelle. 2. Edellä 30, 31 ja 32 artiklassa tarkoitetuissa tapauksissa ennen niissä määrättyjen toimenpiteiden toteuttamista tai tapauksissa, joihin sovelletaan 3 kohdan d alakohtaa, yhteisö tai Slovenia, tapauksen mukaan, toimittaa assosiointineuvostolle mahdollisimman pian kaikki merkittävät tiedot kummankin sopimuspuolen kannalta hyväksyttävissä olevan ratkaisun saavuttamiseksi. On valittava ensisijaisesti sellaisia toimenpiteitä, jotka aiheuttavat vähiten häiriötä tämän sopimuksen toiminnalle. Suojatoimenpiteistä ilmoitetaan heti assosiointineuvostolle, ja niistä neuvotellaan assosiointineuvostossa säännöllisesti, erityisesti aikataulun laatimiseksi niiden poistamista varten heti, kun olosuhteet sen sallivat. 3. Edellä olevan 2 kohdan täytäntöönpanemiseksi sovelletaan seuraavia määräyksiä: a) Edellä olevan 31 artiklan osalta, mainitussa artiklassa tarkoitetusta tilanteesta johtuvat vaikeudet annetaan tiedoksi tarkastelua varten assosiointineuvostolle, joka voi tehdä kaikki tarvittavat päätökset niiden poistamiseksi. Jos assosiointineuvosto tai viejänä oleva sopimuspuoli ei ole tehnyt päätöstä vaikeuksien poistamiseksi tai ei ole löytänyt muuta hyväksyttävää ratkaisua 30 päivän kuluessa asian tiedoksiantamisesta, tuojana oleva sopimuspuoli voi toteuttaa aiheelliset toimenpiteet ongelman ratkaisemiseksi. Nämä toimenpiteet eivät saa olla laajempia kuin on tarpeen ilmenneiden vaikeuksien poistamiseksi. b) Edellä olevan 30 artiklan osalta, assosiointineuvostolle on annettava tieto polkumyynnin harjoittamisesta heti, kun tuojana olevan sopimuspuolen viranomaiset ovat aloittaneet asian tutkimisen. Jos vuoden 1994 GATT-sopimuksen VI artiklassa tarkoitettua polkumyyntiä ei ole lopetettu tai jos muuta hyväksyttävää ratkaisua ei ole löydetty 30 päivän kuluessa asian saattamisesta assosiointineuvoston käsiteltäväksi, tuojana oleva sopimuspuoli voi toteuttaa aiheelliset toimenpiteet. c) Edellä 32 artiklan osalta, mainitussa artiklassa tarkoitetuista tilanteista johtuvat vaikeudet ilmoitetaan tarkastusta varten assosiointineuvostolle. Assosiointineuvosto voi tehdä kaikki tarvittavat päätökset vaikeuksien poistamiseksi. Jos se ei ole tehnyt päätöstä 30 päivän kuluessa siitä päivästä, jona ongelma on saatettu sen käsiteltäväksi, viejänä oleva sopimuspuoli voi soveltaa kyseisen tuotteen viennin osalta aiheellisia toimenpiteitä. d) Jos poikkeuksellisten olosuhteiden vuoksi on tarpeen toimia heti ilman etukäteistä tietoa tai tarkastelua, yhteisö tai Slovenia, kumpi tahansa on kyseessä, voi 30, 31 ja 32 artiklassa täsmennetyissä tilanteissa soveltaa viipymättä suojatoimenpiteitä, jotka ovat ehdottomasti tarpeen tilanteessa, ja antaa asiasta tiedon assosiointineuvostolle viipymättä. 35 artikla Pöytäkirjassa N:o 4 vahvistetaan alkuperäsäännöt tässä sopimuksessa määrätyn tullietuuskohtelun soveltamista varten. 36 artikla Sallitut rajoitukset Tämä sopimus ei estä sellaisten tuontia, vientiä tai tavaroiden kauttakuljetusta koskevien kieltojen tai rajoitusten soveltamista, jotka ovat perusteltuja julkisen moraalin, yleisen järjestyksen tai turvallisuuden vuoksi, ihmisten, eläinten tai kasvien terveyden ja elämän suojelemiseksi, uusiutumattomien luonnonvarojen suojelemiseksi, taiteellisten, historiallisten tai arkeologisten kansallisaarteiden suojelemiseksi taikka henkisen, teollisen ja kaupallisen omaisuuden suojelemiseksi, tai kultaa ja hopeaa koskevien sääntöjen perusteella. Nämä kiellot tai rajoitukset eivät kuitenkaan saa olla keino mielivaltaisen syrjinnän harjoittamiseksi tai sopimuspuolten välisen kaupan peitellyksi rajoittamiseksi. 37 artikla Tämän sopimuksen soveltaminen ei rajoita yhteisön lainsäädännön soveltamisesta Kanariansaariin 26 päivänä kesäkuuta 1991 annetun neuvoston asetuksen (ETY) N:o 1911/91 säännöksiä. IV OSASTO TYÖNTEKIJÖIDEN LIIKKUVUUS, SIJOITTAUTUMINEN, PALVELUJEN TARJONTA I LUKU TYÖNTEKIJÖIDEN LIIKKUVUUS 38 artikla 1. Jollei yksittäisissä jäsenvaltioissa sovellettavista edellytyksistä ja yksityiskohtaisista säännöistä muuta johdu: - kansalaisuudeltaan slovenialaisia työntekijöitä, jotka laillisesti työskentelevät jonkin jäsenvaltion alueella, ei verrattuna kyseisen jäsenvaltion kansalaisiin saa syrjiä heidän kansalaisuutensa perusteella työoloissa, palkkauksessa tai irtisanomisessa, - laillisesti jossakin jäsenvaltiossa työskentelevän työntekijän aviopuolisolla ja lapsilla, jotka asuvat siellä laillisesti, on pääsy tämän jäsenvaltion työmarkkinoille mainitun työntekijän työluvan voimassaolon ajan; poikkeuksen muodostavat kausityöntekijät ja 42 artiklassa tarkoitettujen kahdenvälisten sopimusten perusteella saapuneet työntekijät, jollei mainituissa sopimuksissa toisin määrätä. 2. Slovenian on myönnettävä 1 kohdassa tarkoitettu kohtelu alueellaan laillisesti työskenteleville työntekijöille, jotka ovat jonkin jäsenvaltion kansalaisia, sekä näiden aviopuolisoille ja lapsille, jotka asuvat sen alueella laillisesti, jollei Sloveniassa sovellettavista edellytyksistä ja yksityiskohtaisista säännöistä muuta johdu. 39 artikla 1. Jäsenvaltioiden alueella laillisesti työskenteleviin, kansalaisuudeltaan slovenialaisiin työntekijöihin ja heidän siellä laillisesti asuviin perheenjäseniinsä sovellettavien sosiaaliturvajärjestelmien yhteensovittamiseksi, jollei jäsenvaltioissa sovellettavista edellytyksistä ja yksityiskohtaisista säännöistä muuta johdu: - lasketaan mainittujen työntekijöiden vakuutus-, työskentely- tai oleskeluajat yksittäisissä jäsenvaltioissa yhteen heidän itsensä ja heidän perheenjäsentensä vanhuuden, työkyvyttömyyden ja kuoleman perusteella maksettavaa eläkettä ja elinkorkoja sekä sairausvakuutusta varten, - voidaan kaikki vanhuuden, kuoleman, työtapaturman tai ammattitaudin taikka työtapaturmasta tai ammattitaudista aiheutuneen työkyvyttömyyden perusteella maksettavat eläkkeet ja elinkorot, lukuun ottamatta maksuihin perustumattomia etuuksia, siirtää vapaasti velallisena olevan jäsenvaltion tai velallisina olevien jäsenvaltioiden lainsäädännön mukaisesti sovellettavaan kurssiin, - saavat kyseiset työntekijät perheavustuksia edellä määritellyille perheenjäsenilleen. 2. Slovenia myöntää 1 kohdan toisessa ja kolmannessa luetelmakohdassa täsmennetyn kohtelun kaltaisen kohtelun alueellaan laillisesti työskenteleville työntekijöille, jotka ovat jonkin jäsenvaltion kansalaisia, sekä heidän siellä laillisesti asuville perheenjäsenilleen. 40 artikla 1. Assosiointineuvosto tekee päätöksen määräyksistä, joilla toteutetaan 39 artiklassa esitetyt tavoitteet. 2. Assosiointineuvosto päättää sellaisista hallinnollista yhteistyötä koskevista yksityiskohtaisista säännöistä, joilla varmistetaan 1 kohdassa tarkoitettujen määräysten soveltamiseksi tarvittavat hallintoon ja valvontaan liittyvät takeet. 41 artikla Assosiointineuvoston 40 artiklan mukaisesti antamat määräykset eivät saa mitenkään vaikuttaa Slovenian ja jäsenvaltioiden välillä tehdyistä kahdenvälisistä sopimuksista aiheutuviin oikeuksiin tai velvoitteisiin, jos näissä sopimuksissa määrätään Slovenian tai jäsenvaltioiden kansalaisille edullisempi kohtelu. 42 artikla 1. Ottaen huomioon jäsenvaltioiden työmarkkinatilanteen, ja jollei mainitun jäsenvaltion voimassa olevasta työntekijöiden liikkuvuutta koskevasta lainsäädännöstä ja säännöistä muuta johdu: - slovenialaisten työntekijöiden työnsaantimahdollisuudet, jotka jäsenvaltiot antavat heille kahdenvälisten sopimusten nojalla, olisi säilytettävä, ja niitä olisi mahdollisuuksien mukaan parannettava, - muut jäsenvaltiot tarkastelevat mahdollisuutta tehdä samanlaisia sopimuksia. 2. Assosiointineuvosto tarkastelee muiden parannusten myöntämistä, mukaan lukien mahdollisuudet päästä ammattikoulutukseen, jäsenvaltioissa voimassa olevien sääntöjen ja menettelyjen mukaisesti, ottaen huomioon jäsenvaltioiden ja yhteisön työmarkkinatilanteen. 43 artikla Assosiointineuvosto tarkastelee 3 artiklassa tarkoitetun toisen vaiheen aikana tai aikaisemmin, jos niin päätetään, muita keinoja työntekijöiden liikkuvuuden parantamiseksi, ottaen huomioon muun muassa Slovenian yhteiskunnallisen ja taloudellisen tilanteen sekä yhteisön työllisyystilanteen. Assosiointineuvosto antaa tätä varten suosituksia. 44 artikla Yhteisö antaa Slovenialle 89 artiklan mukaisesti teknistä apua asianmukaisen sosiaaliturvajärjestelmän rakentamisessa edistääkseen työvoiman uudelleen suuntautumista Slovenian talouden rakennemuutoksen yhteydessä. II LUKU SIJOITTAUTUMINEN 45 artikla 1. Slovenia helpottaa 3 artiklassa tarkoitetun siirtymäkauden aikana yhteisön yhtiöiden ja kansalaisten Slovenian alueella toteuttaman toiminnan aloittamista. Tätä tarkoitusta varten se takaa tämän sopimuksen voimaantulosta alkaen: i) yhteisön yhtiöille sijoittautuessa kohtelun, joka ei ole epäedullisempi kuin Slovenian omille yhtiöilleen tai kolmansien maiden yhtiöille myöntämä kohtelu, sen mukaan kumpi on edullisempi, lukuun ottamatta liitteessä IXa tarkoitettuja aloja, joille taataan mainittu kohtelu viimeistään 3 artiklassa tarkoitetun siirtymäkauden loppuun mennessä, ii) yhteisön yhtiöiden tytäryhtiöiden ja sivuliikkeiden, jotka ovat jo sijoittautuneet Sloveniaan, toiminnan osalta kohtelun, joka ei ole epäedullisempi kuin Slovenian omille yhtiöilleen ja sivuliikkeilleen tai kolmansien maiden yhtiöiden Sloveniaan sijoittautuneille tytäryhtiöille ja sivuliikkeille myöntämä kohtelu, sen mukaan kumpi on edullisempi. 2. Edellä 1 kohdassa tarkoitetun siirtymäkauden aikana Slovenia ei anna mitään uusia säännöksiä tai toteuta mitään uusia toimenpiteitä, joilla olisi syrjivä vaikutus yhteisön yhtiöiden tai kansalaisten Slovenian alueelle sijoittautumisen osalta tai niiden sijoittauduttua, niiden toiminnan osalta Slovenian omiin yhtiöihin ja kansalaisiin verrattuna. 3. Yhteisö ja sen jäsenvaltiot myöntävät tämän sopimuksen voimaantulosta alkaen: - Slovenian yhtiöille sijoittautuessa kohtelun, joka ei ole epäedullisempi kuin jäsenvaltioiden omille yhtiöilleen tai kolmansien maiden yhtiöille myöntämä kohtelu, sen mukaan kumpi on edullisempi, - jäsenvaltioiden alueelle sjoittautuneiden Slovenian yhtiöiden tytäryhtiöiden ja sivuliikkeiden toiminnan osalta kohtelun, joka ei ole epäedullisempi kuin jäsenvaltioiden omille yhtiöilleen ja sivuliikkeilleen tai jäsenvaltioiden alueelle sijoittautuneiden kolmansien maiden yhtiöiden tytäryhtiöille ja sivuliikkeille, riippuen siitä kumpi on edullisempi. 4. Edellä 1 ja 3 kohdassa esitettyä kohtelua sovelletaan kansalaisten sijoittautumiseen ja toimintaan 3 artiklassa tarkoitetun siirtymäkauden päätyttyä. 5. Liitteessä IXb lueteltujen alojen tai toimintojen osalta ei sovelleta määräyksiä, jotka koskevat kansallista kohtelua tämän artiklan 1 kohdassa tarkoitettujen yhteisön yhtiöiden ja kansalaisten sijoittautumisen ja toiminnan osalta. 6. Assosiointineuvosto tarkastelee säännöllisesti 1 kohdan i alakohdassa tarkoitetun siirtymäkauden aikana mahdollisuutta myöntää nopeammin kansallinen kohtelu liitteessä IXa tarkoitettujen alojen osalta sekä sisällyttää nopeammin liitteessä IXb luetellut alat tai toiminnot tämän artiklan 1 ja 3 kohdan soveltamisalaan kuuluviksi. Assosiointineuvosto voi päättää muuttavansa näitä liitteitä. Edellä 1 kohdan i alakohdassa tarkoitetun siirtymäkauden päättyessä assosiointineuvosto voi poikkeuksellisesti Slovenian pyynnöstä ja tilanteen niin vaatiessa jatkaa rajoitetuksi ajaksi tiettyjen liitteessä IXa lueteltujen alojen tai toimintojen poissulkemista. 7. Sen estämättä, mitä tässä artiklassa määrätään: a) yhteisön kansalaisilla ja yhteisön yhtiöiden tytäryhtiöillä ja sivuliikkeillä on tämän sopimuksen voimaantulosta alkaen oikeus käyttää ja vuokrata kiinteää omaisuutta Sloveniassa. b) yhteisön yhtiöiden tytäryhtiöillä on myös oikeus hankkia ja myydä kiinteää omaisuutta sekä luonnonvarojen, maatalous- ja metsätalousmaan osalta samat oikeudet kuin Slovenian kansalaisilla ja yhtiöillä, jos mainitut oikeudet ovat tarpeen harjoitettaessa sitä taloudellista toimintaa, jonka vuoksi sijoittautuminen on tapahtunut. c) Slovenia myöntää b alakohdan mukaiset oikeudet yhteisön kansalaisille ja yhteisön yhtiöiden sivuliikkeille siirtymäkauden ensimmäisen vaiheen loppuun mennessä. 46 artikla 1. Tämän luvun määräyksiä ei sovelleta lentoliikenne-, sisävesiliikenne- ja merikabotaasiliikennepalveluihin. 2. Assosiointineuvosto voi antaa suosituksia sijoittautumisen ja toiminnan parantamiseksi 1 kohdan soveltamisalaan kuuluvilla aloilla. 47 artikla Tätä sopimusta sovellettaessa tarkoitetaan: a) `Yhteisön yhtiöllä` tai `Slovenian yhtiöllä` yhtiötä, joka on jäsenvaltion tai Slovenian lainsäädännön mukaisesti perustettu ja jolla on sääntömääräinen kotipaikka tai keskushallinto taikka päätoimipaikka yhteisön tai Slovenian alueella. Jos jäsenvaltioiden tai Slovenian lainsäädännön mukaisesti perustetulla yhtiöllä kuitenkin on ainoastaan sääntömääräinen kotipaikka yhteisön tai Slovenian alueella, yhtiötä pidetään yhteisön tai Slovenian yhtiönä, jos sen toiminta liittyy tosiasiallisesti ja jatkuvasti jonkin jäsenvaltion tai Slovenian talouteen. b) Yhtiön `tytäryhtiöllä` ensin mainitun yhtiön tosiasiallisessa määräämisvallassa olevaa yhtiötä. c) Yhtiön `sivuliikkeellä` toimipaikkaa, jolla ei ole oikeushenkilön asemaa, mutta jonka toiminta on luonteeltaan pysyvää, esimerkiksi emoyhtiön laajentuessa perustettu toimipaikka, jolla on oma johto ja joka on aineellisesti varustettu käymään liikeneuvotteluja kolmansien osapuolten kanssa siten, että näiden kolmansien osapuolten, tietoisina siitä, että tarvittaessa on olemassa oikeudellinen yhteys emoyhtiöön, jonka pääkonttori on ulkomailla, ei tarvitse toimia suoraan tällaisen emoyhtiön kanssa, vaan ne voivat harjoittaa liiketoimintaa siinä toimipaikassa, joka on perustettu emoyhtiön laajentuessa. d) `Sijoittautumisella` tarkoitetaan: i) kansalaisten osalta oikeutta ryhtyä itsenäiseksi ammatinharjoittajaksi ja oikeutta perustaa yrityksiä, erityisesti yhtiöitä, jotka ovat heidän tosiasiallisessa määräämisvallassaan. Kansalaisten itsenäisenä ammatinharjoittajana ja liikeyrityksen johtajana toimimiseen ei sisälly oikeutta hakea tai vastaanottaa palkkatyötä toisen sopimuspuolen työmarkkinoilla tai päästä toisen sopimuspuolen työmarkkinoille. Tämän luvun määräyksiä ei sovelleta henkilöihin, jotka eivät ole täysin itsenäisiä ammatinharjoittajia, ii) yhteisön tai Slovenian yhtiöiden osalta oikeus ryhtyä harjoittamaan taloudellista toimintaa perustamalla tytäryhtiöitä ja sivuliikkeitä Sloveniaan tai yhteisöön. e) `Toiminnalla` tarkoitetaan taloudellista toimintaa. f) `Taloudellisella toiminnalla` tarkoitetaan pääasiassa teollista, kaupallista ja ammatillista toimintaa sekä pienteollisuutta. g) `Yhteisön kansalaisella` ja `Slovenian kansalaisella` tarkoitetaan luonnollista henkilöä, joka on jonkin jäsenvaltion tai Slovenian kansalainen. h) Tämän luvun ja tämän osaston III luvun määräyksiä sovelletaan myös kansainvälisen meriliikenteen osalta, mukaan lukien merikuljetuksen sisältävät yhdistetyt kuljetukset, niihin jäsenvaltioiden tai Slovenian kansalaisiin, jotka ovat sijoittautuneet yhteisön tai Slovenian ulkopuolelle, sekä laivanvarustamoihin, jotka ovat sijoittautuneet yhteisön tai Slovenian ulkopuolelle ja jotka ovat jonkin jäsenvaltion tai vastaavasti Slovenian kansalaisten määräämisvallassa, jos niille kuuluvat alukset on rekisteröity tässä jäsenvaltiossa tai Sloveniassa niiden lainsäädännön mukaisesti. i) Tätä sopimusta sovellettaessa `rahoituspalveluilla` tarkoitetaan liitteessä IXc esitettyjä toimintoja. Assosiointineuvosto voi laajentaa tai muuttaa mainitun liitteen soveltamisalaa. 48 artikla 1. Jollei 45 artiklan määräysten soveltamisesta muuta johdu ja lukuun ottamatta liitteessä IXc esitettyjä rahoituspalveluja, jokainen sopimuspuoli voi säädellä yhtiöiden ja kansalaisten sijoittautumista ja toimintaa alueellaan, jos tämä säätely ei aiheuta toisen sopimuspuolen yhtiöiden ja kansalaisten syrjintää verrattuna sopimuspuolen omiin yhtiöihin ja kansalaisiin. 2. Sen estämättä, mitä tässä sopimuksessa muutoin määrätään, tämä sopimus ei rajoita rahoituspalvelujen osalta sopimuspuolten oikeutta toteuttaa tarvittavia vakavaraisuussääntöjen edellyttämiä toimenpiteitä, joihin sisältyy investoijien, tallettajien, vakuutuksenottajien tai sellaisten henkilöiden, joille on taattava luottamuksenvaraisen sopimuksen perusteella velvoitteiden täyttäminen, suojelu, tai oikeutta varmistaa rahoitusjärjestelmän yhtenäisyys ja vakaus. Sopimuspuolet eivät saa käyttää näitä toimenpiteitä keinona sopimuksen mukaisten velvoitteidensa välttämiseen. 3. Tätä sopimusta ei saa tulkita siten, että siinä vaaditaan sopimuspuolta ilmaisemaan yksittäisten asiakkaiden liiketoimiin ja tileihin liittyviä tietoja tai mitään luottamuksellisia tai omistukseen liittyviä tietoja, jotka ovat julkisyhteisöjen hallussa. 49 artikla 1. Edellä olevat 45 ja 48 artiklan määräykset eivät estä sopimuspuolta soveltamasta erityisiä sääntöjä, jotka koskevat sellaisten toisen sopimuspuolen yhtiöiden sivuliikkeiden sijoittautumista ja toimintaa sen alueella, joita ei ole perustettu ensin mainitun sopimuspuolen alueella, jos nämä erityiset säännöt ovat perusteltuja sen vuoksi, että näissä sivuliikkeissä on oikeudellisia tai teknisiä eroja verrattuna ensin mainitun sopimuspuolen omalla alueella perustettujen yhtiöiden sivuliikkeisiin; rahoituspalvelujen osalta erityisiä sääntöjä voidaan soveltaa sen vuoksi, että se on vakavaraisuussääntöjen vuoksi perusteltua. 2. Kohtelun ero ei saa olla suurempi kuin mikä on ehdottomasti tarpeen tällaisten oikeudellisten tai teknisten erojen vuoksi tai rahoituspalvelujen osalta vakavaraisuussääntöjen vuoksi. 50 artikla 1. Slovenian tai vastaavasti yhteisön alueelle sijoittautuneella "yhteisön yhtiöllä" tai "Slovenian yhtiöllä" on vastaanottavan valtion voimassa olevan lainsäädännön mukaisesti oikeus Slovenian tai yhteisön alueella työllistää tai antaa tytäryhtiöidensä tai sivuliikkeidensä työllistää yhteisön jäsenvaltioiden tai Slovenian kansalaisia, jos nämä henkilöt ovat tämän artiklan 2 kohdassa määriteltyjä keskeisissä tehtävissä työskenteleviä henkilöitä ja jos ainoastaan yhtiöt, tytäryhtiöt tai sivuliikkeet työllistävät nämä henkilöt. Näiden työntekijöiden oleskelulupa ja työlupa koskee ainoastaan kyseistä työskentelyjaksoa. 2. Edellä mainittujen yhtiöiden, jäljempänä `yhtiökokonaisuus`, keskeisissä tehtävissä työskentelevät henkilöt ovat seuraaviin ryhmiin kuuluvia tämän kohdan c alakohdassa määriteltyjä "yrityksen sisäisen siirron saaneita työntekijöitä", jos yhtiökokonaisuus on oikeushenkilö ja jos se on työllistänyt kyseiset henkilöt tai jos nämä ovat olleet sen osakkaita (muita kuin pääosakkaita) vähintään mainittua siirtoa välittömästi edeltävän vuoden ajan: a) Yhtiökokonaisuuden johtavassa asemassa olevat henkilöt, jotka ensisijaisesti johtavat yritystä ja joita puolestaan yhtiökokonaisuuden hallitus tai osakkeenomistajat taikka näitä vastaavat tahot valvovat tai johtavat, ja joiden toimivaltaan kuuluu: - johtaa yritystä tai sen osastoa taikka alaosastoa, - valvoa ja tarkastaa muun valvontatehtävissä toimivan, ammatillisen tai hallinnollisen henkilöstön työskentelyä, - henkilökohtainen toimivalta palkata tai irtisanoa työntekijöitä taikka antaa heidän palkkaamistaan tai irtisanomistaan koskevia suosituksia sekä toteuttaa muita henkilöstöä koskevia toimenpiteitä. b) Yhtiökokonaisuudessa työskentelevät henkilöt, joilla on harvinaislaatuinen, yrityksen toiminnan, tutkimusvälineistön, teknologian tai hallinnon kannalta olennaisen tärkeä erityistuntemus. Tällaisen tuntemuksen arviointi voi antaa käsityksen yrityksessä tarvittavan erityistuntemuksen lisäksi sellaiseen työhän tai toimialaan liittyvästä hyvästä pätevyydestä, jossa vaaditaan teknistä erityistuntemusta, mukaan lukien luvanvaraisten ammattien harjoittajat. c) `Yrityksen sisäisen siirron saaja` määritellään luonnolliseksi henkilöksi, joka työskentelee yhtiökokonaisuudessa sopimuspuolen alueella, ja joka siirretään väliaikaisesti taloudellista toimintaa harjoitettaessa toisen sopimuspuolen alueelle; kyseisellä yhtiökokonaisuudella on oltava pääasiallinen toimipaikka jonkun sopimuspuolen alueella, ja siirto on suoritettava tämän yhtiökokonaisuuden yksikköön (sivuliike, tytäryhtiö), jonka taloudellinen toiminta toisen sopimuspuolen alueella on tosiasiallisesti samankaltaista. 3. Slovenian ja yhteisön kansalaisten pääsy yhteisön tai Slovenian alueelle ja heidän väliaikainen oleskelunsa siellä sallitaan, jos nämä yhtiöiden edustajat ovat 2 kohdan a alakohdassa määriteltyjä johtavassa asemassa olevia henkilöitä ja jos he ovat vastuussa Slovenian yhtiön tytäryhtiön tai sivuliikkeen perustamisesta yhteisöön tai yhteisön yhtiön sivuliikkeen tai tytäryhtiön perustamisesta yhteisöön jossakin yhteisön jäsenvaltiossa tai Sloveniassa, kun - kyseiset edustajat eivät suoranaisesti itse työskentele myynnissä tai tarjoa palveluja, ja - yhtiöllä on pääasiallinen toimipaikkansa yhteisön tai Slovenian ulkopuolella, eikä sillä ole muita edustajia, toimistoja, sivuliikkeitä tai tytäryhtiöitä yhteisön kyseisessä jäsenvaltiossa tai Sloveniassa. 51 artikla Helpottaakseen yhteisön kansalaisten ja Slovenian kansalaisten pääsyä säänneltyihin ammatteihin sekä helpottaakseen näiden ammattien harjoittamista Sloveniassa ja yhteisössä, assosiointineuvosto tarkastelee mitkä toimenpiteet ovat tarpeen tutkintojen kelpoisuuden molemminpuoliseksi tunnustamiseksi. Assosiointineuvosto voi toteuttaa tätä varten kaikki tarvittavat toimenpiteet. 52 artikla Ensimmäisen neljän vuoden aikana tämän sopimuksen voimaantulopäivästä tai liitteessä IXa tarkoitettujen alojen osalta Slovenia voi 3 artiklassa tarkoitetun siirtymäkauden aikana toteuttaa tämän luvun määräyksistä poikkeavia toimenpiteitä yhteisön yhtiöiden ja kansalaisten sijoittautumisen osalta, jos tietyllä teollisuuden alalla - on meneillään rakennemuutos, tai - ilmenee vakavia vaikeuksia, erityisesti jos ne aiheuttavat vakavia yhteiskunnallisia ongelmia Sloveniassa, tai - Slovenian yhtiöt tai kansalaiset menettävät markkinaosuutensa tai kärsivät sen huomattavasta pienentymisestä tietyllä elinkeino- tai teollisuusalalla Sloveniassa, tai - Sloveniassa ollaan vasta uuden teollisuuden perustamisvaiheessa. Tällaisiin toimenpiteisiin liittyy seuraavaa: i) niiden soveltaminen päättyy viimeistään kaksi vuotta tämän sopimuksen voimaantulopäivää seuraavan neljännen vuoden päättymisen jälkeen tai liitteessä IXa mainittujen alojen osalta 3 artiklassa tarkoitetun siirtymäkauden päätyttyä, ja ii) ne ovat asianmukaisia ja tarpeen tilanteen korjaamiseksi, ja iii) ne liittyvät ainoastaan sijoittautumisiin, jotka tapahtuvat Sloveniassa näiden toimenpiteiden voimaantulon jälkeen, eivätkä aiheuta tiettyä toimenpidettä toteutettaessa Sloveniaan jo sijoittautuneisiin yhteisön yhtiöihin tai kansalaisiin kohdistuvaa syrjintää näiden toiminnan osalta verrattuna Slovenian yhtiöihin ja kansalaisiin. Assosiointineuvosto voi poikkeuksellisesti Slovenian pyynnöstä ja tarpeen vaatiessa päättää edellä i alakohdassa tarkoitettujen ajanjaksojen pidentämisestä tietyllä alalla rajoitetuksi ajaksi. Suunnitellessaan ja soveltaessaan näitä toimenpiteitä Slovenia myöntää milloin mahdollista yhteisön yhtiöille ja kansalaisille etuuskohtelun, joka ei missään tapauksessa saa olla epäedullisempi kuin kolmansien maiden yhtiöille tai kansalaisille myönnetty kohtelu. Ennen näiden toimenpiteiden toteuttamista Slovenia neuvottelee asiasta assosiointineuvostossa ja soveltaa näitä toimenpiteitä aikaisintaan yhden kuukauden kuluttua siitä, kun se on ilmoittanut assosiointineuvostolle suunnittelemansa konkreettiset toimenpiteet edellyttäen, että mikään välittömiä toimenpiteitä vaativa korvaamaton vahinko ei ole uhkaamassa, jolloin Slovenia neuvottelee assosiointineuvostossa heti näiden toimenpiteiden hyväksymisen jälkeen. Heti tämän sopimuksen voimaantuloa seuraavan neljännen vuoden päätyttyä, tai liitteessä IXa esitettyjen alojen osalta heti 3 artiklassa tarkoitetun siirtymäkauden päätyttyä, Slovenia voi toteuttaa tällaisia toimenpiteitä ainoastaan assosiointineuvoston suostumuksella ja sen määrittämin edellytyksin. III LUKU PALVELUJEN TARJONTA YHTEISÖN JA SLOVENIAN VÄLILLÄ 53 artikla 1. Sopimuspuolet sitoutuvat seuraavien määräysten mukaisesti toteuttamaan tarvittavat toimenpiteet salliakseen asteittain, että yhteisön tai Slovenian yhtiöt tai kansalaiset, jotka ovat sijoittautuneet toisen sopimuspuolen alueelle kuin palvelusten vastaanottaja, tarjoavat palveluja. 2. Samanaikaisesti 1 kohdassa tarkoitetun vapauttamisen kanssa ja jollei 57 artiklan 1 kohdan määräyksistä muuta johdu, sopimuspuolet sallivat sellaisten luonnollisten henkilöiden tilapäisen liikkuvuuden, jotka tarjoavat palveluja tai jotka ovat keskeisissä tehtävissä palvelujen tarjoajan henkilöstössä 50 artiklan 2 kohdassa tarkoitetulla tavalla, mukaan lukien luonnolliset henkilöt, jotka edustavat yhteisön tai Slovenian yhtiöitä tai kansalaisia ja jotka haluavat saapua tilapäisesti maahan neuvotellakseen palvelujen myymisestä tai tehdäkseen palvelujen myymistä koskevia sopimuksia palvelujen tarjoajan puolesta, edellyttäen, että nämä edustajat eivät itse työskentele välittömästi suurelle yleisölle suunnattavassa myynnissä eivätkä itse henkilökohtaisesti tarjoa palveluja. 3. Assosiointineuvosto toteuttaa tarvittavat toimenpiteet 1 kohdan määräysten asteittaiseksi täytäntöönpanemiseksi viimeistään kahdeksan vuoden kuluttua tämän sopimuksen voimaantulosta. Huomiota kiinnitetään sopimuspuolten edistymiseen lainsäädäntönsä lähentämisessä. 54 artikla 1. Sopimuspuolet eivät toteuta mitään sellaisia toimenpiteitä tai toimia, jotka muuttavat muun kuin sen sopimuspuolen alueelle, jolle palvelut on tarkoitettu, sijoittautuneiden yhteisön ja Slovenian kansalaisten tai yhtiöiden palvelujen tarjonnan edellytykset merkittävästi rajoittavimmaksi kuin ne olivat tämän sopimuksen voimaantulopäivää edeltävän päivän tilanteessa. 2. Jos toinen sopimuspuoli katsoo, että toisen sopimuspuolen tämän sopimuksen allekirjoituspäivästä alkaen toteuttamilla toimenpiteillä aiheutetaan tilanne, joka on merkittävästi rajoittavampi palvelujen tarjonnan osalta tämän sopimuksen allekirjoituspäivää edeltävään tilanteeseen verrattuna, kyseinen ensiksi mainittu sopimuspuoli voi pyytää toista sopimuspuolta osallistumaan neuvotteluihin. 55 artikla Yhteisön ja Slovenian välisen liikennepalvelujen tarjonnan osalta korvataan 53 artiklan määräykset seuraavilla määräyksillä: 1. Sopimuspuolten välisiä suhteita säännellään sisämaanliikenteen osalta 5 päivänä huhtikuuta 1993 allekirjoitetulla Euroopan talousyhteisön ja Slovenian tasavallan välisellä kuljetusalan sopimuksella. Sopimuspuolet vahvistavat pitävänsä merkittävänä tämän sopimuksen oikeaa soveltamista ja korostavat sopimuksessa määritellyn maanteiden kauttakulkuliikenteen vapauden tärkeyttä, tasapuolisuuden tärkeyttä sekä sen tärkeyttä, että Slovenian liikennettä koskevaa lainsäädäntöä yhdenmukaistetaan yhteisön vastaavaan lainsäädäntöön, sanotun kuitenkaan rajoittamatta edellytyksiä, jotka koskevat Itävallan läpi tapahtuvia kauttakuljetuksia Itävallan liityttyä Euroopan unioniin. 2. Kansainvälisen meriliikenteen osalta sopimuspuolet sitoutuvat noudattamaan tehokkaasti periaatetta kaupallisin perustein tapahtuvasta vapaasta pääsystä markkinoille ja liikenteeseen. a) Edellä mainittu määräys ei rajoita oikeuksia eikä velvoitteita, jotka kuuluvat tämän sopimuksen jommankumman sopimuspuolen soveltamien Yhdistyneiden Kansakuntien linjakonferenssien käyttäytymissääntöjen soveltamisalaan. Linjakonferenssiin kuulumattomat varustamot saavat kilpailla konferenssiin kuuluvien varustamoiden kanssa edellyttäen, että ne noudattavat periaatetta kaupallisin perustein tapahtuvasta vilpittömästä kilpailusta. b) Sopimuspuolet vahvistavat sitoutuneensa vapaaseen kilpailuun, joka on kuivan ja nestemäisen irtotavaran kaupan olennainen piirre. 3. Edellä olevien 2 alakohdan periaatteiden mukaisesti: a) sopimuspuolet eivät jatkossa sisällytä kolmansien maiden kanssa tekemiinsä kahdenvälisiin sopimuksiin kuljetusosuuksia koskevaa sopimuslauseketta, lukuun ottamatta poikkeuksellisia olosuhteita, joissa tämän sopimuksen jommankumman sopimuspuolen laivanvarustamoilla ei olisi muutoin mahdollisuutta liikennöidä kyseiseen kolmanteen maahan ja pois sieltä, b) sopimuspuolet kieltävät tulevissa kahdenvälisissä sopimuksissaan kuivan ja nestemäisen irtotavaran kuljetusosuuksia koskevat järjestelyt, c) sopimuspuolet poistavat heti tämän sopimuksen tultua voimaan kaikki yksipuoliset toimenpiteet sekä hallinnolliset, tekniset ja muut esteet, joilla voisi olla rajoittava tai syrjivä vaikutus palvelujen vapaaseen tarjontaan kansainvälisessä meriliikenteessä. 4. Jotta varmistettaisiin sopimuspuolten välisen liikenteen yhteensovitettu kehitys ja asteittainen vapauttaminen, jotka on mukautettu niiden molemminpuolisiin kaupallisiin tarpeisiin, sovitaan tarvittaessa molemminpuolista markkinoille pääsyä lentoliikenteessä koskevista edellytyksistä erityisessä sopimuksessa, josta sopimuspuolet neuvottelevat tämän sopimuksen tultua voimaan. 5. Ennen 4 kohdassa tarkoitetun sopimuksen tekemistä sopimuspuolet eivät toteuta mitään toimenpiteitä eivätkä ryhdy mihinkään toimiin, jotka ovat rajoittavampia tai syrjivämpiä kuin ne olivat tämän sopimuksen voimaantulopäivää edeltävän päivän tilanteessa. 6. Slovenia mukauttaa siirtymäkauden aikana asteittain lainsäädäntönsä, mukaan lukien hallinnolliset, tekniset ja muut säännöt, yhteisössä sovellettavaa lento- ja sisämaanliikennettä koskevaan lainsäädäntöön siinä määrin kuin se on tarpeen edistettäessä vapauttamista ja sopimuspuolten molemminpuolista pääsyä markkinoille ja helpotettaessa matkustajien ja tavaroiden liikkuvuutta. 7. Assosiointineuvosto tarkastelee samanaikasesti tämän luvun tavoitteiden toteuttamisessa saavutetun yhteisen edistymisen kanssa keinoja, joilla voidaan luoda tarpeelliset edellytykset palvelujen vapaan tarjonnan parantamiseksi lento- ja sisämaanliikenteessä. IV LUKU YLEISET MÄÄRÄYKSET 56 artikla 1. Tämän osaston määräyksiä sovelletaan, jollei yleisen järjestyksen, yleisen turvallisuuden tai kansanterveyden perusteella annetuista rajoituksista muuta johdu. 2. Niitä ei sovelleta toimintaan, joka jommankumman sopimuspuolen alueella liittyy edes tilapäisesti viranomaisten toimintaan. 57 artikla 1. Tätä osastoa sovellettaessa mitkään tämän sopimuksen määräykset eivät estä sopimuspuolia soveltamasta maahan pääsyä ja maassa oleskelua, työskentelyä, työoloja, luonnollisten henkilöiden sijoittautumista sekä palvelujen tarjontaa koskevia lakejaan ja asetuksiaan, jos niillä ei mitätöidä tai heikennetä niitä etuja, jotka kuuluvat jollekin sopimuspuolelle tämän sopimuksen tietyn määräyksen perusteella. Tämä määräys ei rajoita 56 artiklan määräysten soveltamista. 2. Sloveniaan II luvun määräysten mukaisesti sijoittautuneiden yhteisön yhtiöiden ja kansalaisten poissulkemista Slovenian myöntämän valtion tuen piiristä yleiseen opetukseen liittyvien palvelujen, sosiaali- ja terveyspalvelujen sekä kulttuuripalvelujen alalla, pidetään 3 artiklassa tarkoitetun siirtymäkauden ajan tämän osaston määräysten ja V osastossa tarkoitettujen kilpailusääntöjen mukaisena. 58 artikla Yksinomaan Slovenian yhtiöiden tai kansalaisten ja yhteisön yhtiöiden tai kansalaisten yhteiseen määräämisvaltaan kuuluviin ja yhdessä omistamiin yhtiöihin sovelletaan myös tämän osaston määräyksiä. 59 artikla 1. Tämän osaston määräysten mukaisesti myönnettyä suosituimmuuskohtelua ei sovelleta verotukseen liittyviin etuihin, joita sopimuspuolet antavat tai aikovat antaa tulevaisuudessa kaksinkertaisen verotuksen estämistä koskevien sopimusten pohjalta, eikä muihin verojärjestelyihin. 2. Tämän osaston määräyksiä ei saa tulkita siten, että niillä estettäisiin sopimuspuolia toteuttamasta tai vahvistamasta mitä tahansa toimenpidettä, jonka tarkoituksena on estää kaksinkertaisen verotuksen estämisestä tehtyjen sopimusten verotusta koskevien määräysten sekä muiden verotukseen liittyvien järjestelyjen mukaisten verojen tai kansallisen verolainsäädännön välttäminen tai kiertäminen. 3. Tämän osaston määräyksiä ei saa tulkita siten, että niillä estettäisiin jäsenvaltioita tai Sloveniaa jaottelemasta verolainsäädäntönsä asiaa koskevia määräyksiä soveltaessaan eri tilanteissa olevia veronmaksajia, erityisesti heidän asuinpaikkansa suhteen. 60 artikla Tämän osaston määräykset mukautetaan asteittain erityisesti palvelujen kauppaa koskevan yleissopimuksen (GATS) V artiklan vaatimusten perusteella. 61 artikla Tämän sopimuksen määräykset eivät estä sopimuspuolia soveltamasta mitä tahansa toimenpidettä, joka on tarpeen estettäessä sellaisten toimenpiteiden kiertäminen, jotka koskevat kolmannen maan pääsyä tämän sopimuksen määräysten perusteella kyseisen sopimuspuolen markkinoille. V OSASTO MAKSUT, PÄÄOMAT, KILPAILU JA MUUT TALOUTTA KOSKEVAT MÄÄRÄYKSET, LAINSÄÄDÄNTÖJEN LÄHENTÄMINEN I LUKU JUOKSEVAT MAKSUT JA PÄÄOMIEN LIIKKUVUUS 62 artikla Sopimuspuolet sitoutuvat hyväksymään kaikki vapaasti vaihdettavassa valuutassa suoritettavat, nykyiseen maksutaseeseen liittyvät maksut, jos niihin liittyvät liiketoimet koskevat tämän sopimuksen mukaisesti vapautettua tavaroiden, palvelujen tai henkilöiden liikkuvuutta sopimuspuolten välillä. 63 artikla 1. Jäsenvaltiot ja Slovenia varmistavat tämän sopimuksen voimaantulosta alkaen maksutaseen pääomaa koskevien suoritusten osalta pääoman vapaan liikkuvuuden sellaisten yhtiöiden suorissa investoinneissa, jotka on perustettu isäntämaan lainsäädännön mukaisesti, ja investoinneissa, jotka on tehty IV osaston II luvun määräysten mukaisesti, sekä näiden investointien ja niistä saatujen voittojen rahaksi muuttamisen ja kotiuttamisen. Sen estämättä, mitä edellä määrätään, mainittu vapaa liikkuvuus, rahaksi muuttaminen ja kotiuttaminen varmistetaan neljännen tämän sopimuksen voimaantuloa seuraavan vuoden loppuun mennessä kaikkien niiden investointien osalta, jotka liittyvät Sloveniassa itsenäisinä ammatinharjoittajina IV osaston II luvun mukaisesti toimivien yhteisön kansalaisten sijoittautumiseen. Jos yhtiössä, jonka nimellinen osakepääoma on enemmän kuin 5 miljoonaa ecua, hankitaan enemmän kuin 25 prosenttia äänioikeuden antavia osakkeita yritysten omistussuhteiden muuttumista koskevan lain mukaisesti, edellytetään Slovenian hallituksen suostumusta kolmen tämän sopimuksen voimaantuloa seuraavan vuoden ajaksi. Tämän jälkeen kyseinen rajoitus poistetaan. 2. Maksutaseen pääomaa koskevien suoritusten osalta jäsenvaltiot ja Slovenia varmistavat tämän sopimuksen voimaantulosta alkaen luottoihin, jotka liittyvät sellaisiin kaupallisiin liiketoimiin tai palveluihin, joissa jonkin sopimuspuolen alueella asuva on sopimuspuolena, sekä rahoituslainoihin liittyvän pääoman vapaan liikkuvuuden. Jäsenvaltiot ja Slovenia varmistavat sopimuksen voimaantuloa seuraavasta neljännestä vuodesta alkaen portfolioinvestointeihin liittyvän pääoman vapaan liikkuvuuden. Jos pääomien liikkuvuus poikkeuksellisissa olosuhteissa yhteisön ja Slovenian asukkaiden välillä aiheuttaa tai uhkaa aiheuttaa vakavia vaikeuksia valuuttakurssipolitiikan tai rahapolitiikan toteuttamiselle yhteisössä tai Sloveniassa, yhteisö ja Slovenia voivat toteuttaa suojatoimenpiteitä yhteisön ja Slovenian välisen pääomaliikenteen osalta enintään kuuden kuukauden aikana, jos mainitut toimenpiteet ovat ehdottomasti tarpeen, sanotun kuitenkaan rajoittamatta 62 ja 63 artiklan määräyksiä. 3. Jäsenvaltiot ja Slovenia eivät tämän sopimuksen voimaantulosta alkaen ota käyttöön uusia valuuttarajoituksia, jotka koskevat yhteisön ja Slovenian asukkaiden välisiä pääomanliikkeitä ja niihin liittyviä juoksevia maksuja, eivätkä tiukenna olemassa olevia määräyksiä, sanotun kuitenkaan rajoittamatta 1 kohdan soveltamista. 4. Sopimuspuolet neuvottelevat keskenään helpottaakseen pääomien liikkuvuutta yhteisön ja Slovenian välillä tämän sopimuksen tavoitteiden edistämiseksi. 64 artikla 1. Sopimuspuolet toteuttavat tämän sopimuksen voimaantulopäivää seuraavien neljän vuoden aikana toimenpiteet, joilla luodaan tarvittavat edellytykset sille, että pääomien vapaata liikkuvuutta koskevia yhteisön sääntöja voidaan myöhemmin asteittain ryhtyä soveltamaan. 2. Assosiointineuvosto tarkastelee tämän sopimuksen voimaantuloa seuraavan neljännen vuoden loppuun mennessä keinoja soveltaa kokonaisuudessaan pääomien vapaata liikkuvuutta koskevia yhteisön sääntöjä. II LUKU KILPAILU JA MUUT TALOUTTA KOSKEVAT MÄÄRÄYKSET 65 artikla 1. Seuraavat toimenpiteet ovat yhteensopimattomia tämän sopimuksen moitteettoman toiminnan kanssa siltä osin kuin ne voivat vaikuttaa yhteisön ja Slovenian väliseen kauppaan: i) yritysten väliset sopimukset, yritysten yhteenliittymien päätökset sekä yritysten väliset yhdenmukaistetut menettelytavat, joiden tarkoituksena tai vaikutuksena on kilpailun estäminen, rajoittaminen tai vääristäminen, ii) yhden tai useamman yrityksen toimesta tapahtuva määräävän markkina-aseman väärinkäyttö kaikilla yhteisön tai Slovenian alueilla tai merkittävällä osalla niistä, iii) valtion tuki, joka vääristää tai uhkaa vääristää kilpailua suosimalla tiettyjä yrityksiä tai tiettyjä tuotteita. 2. Tämän artiklan vastaisia käytäntöjä arvioidaan Euroopan yhteisön perustamissopimuksen 85, 86 ja 92 artiklan sääntöjen soveltamisesta johtuvien arviointiperusteiden mukaisesti. 3. Assosiointineuvosto antaa kolmen vuoden kuluessa tämän sopimuksen voimaantulosta tarvittavat määräykset 1 ja 2 kohdan soveltamiseksi. Siihen asti, kunnes soveltamista koskevat säännöt annetaan, sopimuspuolet käsittelevät 1 kohdan kanssa yhteensopimattomia käytäntöjä alueellaan oman lainsäädäntönsä mukaisesti. Tämä määräys ei rajoita 6 kohdan soveltamista. 4. a) Edellä olevan 1 kohdan iii alakohdan määräyksiä sovellettaessa sopimuspuolet tunnustavat, että tämän sopimuksen voimaantuloa seuraavien neljän ensimmäisen vuoden aikana Slovenian myöntämää valtion tukea arvioidaan ottaen huomioon, että Sloveniaa pidetään samanlaisena alueena kuin Euroopan yhteisön perustamissopimuksen 92 artiklan 3 kohdan a alakohdassa tarkoitetut yhteisön alueet. Assosiointineuvosto päättää Slovenian taloudellisen tilanteen huomioon ottaen, onko tätä ajanjaksoa jatkettava uudella neljän vuoden jaksolla. b) Kumpikin sopimuspuoli varmistaa valtion tuen avoimuuden muun muassa ilmoittamalla vuosittain toiselle sopimuspuolelle myönnetyn tuen kokonaismäärän ja jakautumisen sekä antamalla pyynnöstä tiedot tukijärjestelmistä. Toisen sopimuspuolen pyynnöstä toinen sopimuspuoli antaa tietoja tietyistä valtion tuen erityistapauksista. 5. Edellä III osaston II ja III luvussa tarkoitettujen tuotteiden osalta: - 1 kohdan iii alakohdan määräyksiä ei sovelleta, - 1 kohdan i alakohdan vastaisia käytäntöjä on arvioitava sellaisten yhteisön vahvistamien arviointiperusteiden mukaisesti, jotka perustuvat Euroopan yhteisön perustamissopimuksen 42 ja 43 artiklaan ja erityisesti neuvoston, vuoden 1962 asetuksessa N:o 26 vahvistettuihin arviointiperusteisiin. 6. Jos yhteisö tai Slovenia katsoo, että tietty käytäntö on yhteensopimaton 1 kohdan kanssa, ja: - siitä ei ole asianmukaisesti määrätty 3 kohdassa tarkoitetuissa soveltamista koskevissa säännöissä, tai - jos näiden sääntöjen puuttuessa kyseinen käytäntö aiheuttaa tai uhkaa aiheuttaa vakavaa haittaa toisen sopimuspuolen eduille tai huomattavaa aineellista haittaa sen kansalliselle elinkeinoalalle, mukaan lukien palvelujen tuottaminen, se voi toteuttaa aiheelliset toimenpiteet neuvoteltuaan asiasta assosiointineuvostossa tai 30 työpäivän kuluttua siitä, kun se on saattanut asian mainitun neuvoston käsiteltäväksi. Sellaisten käytäntöjen osalta, jotka ovat yhteensopimattomia 1 kohdan iii alakohdan kanssa, nämä aiheelliset toimenpiteet voidaan, jos niihin sovelletaan WTO-sopimusta, toteuttaa ainoastaan mainitussa sopimuksessa tai missä tahansa muussa sen yhteydessä neuvotellussa asiaa koskevassa ja sopimuspuolten välillä sovellettavassa asiakirjassa vahvistettujen menettelyjen ja edellytysten mukaisesti. 7. Sen estämättä, mitä 3 kohdan mukaisesti annetuissa vastakkaisissa määräyksissä määrätään, sopimuspuolet vaihtavat tietoja ammatillisen salassapitovelvollisuuden ja liikesalaisuuden asettamat rajoitukset huomioon ottaen. 8. Tätä artiklaa ei sovelleta Euroopan hiili- ja teräsyhteisön perustamissopimuksen soveltamisalaan kuuluviin tuotteisiin, joita pöytäkirja N:o 2 koskee. 66 artikla 1. Sopimuspuolet pyrkivät kaikin tavoin, jos mahdollista, välttämään rajoittavien toimenpiteiden toteuttamista, mukaan lukien tuontia koskevien toimenpiteiden toteuttamista, joilla pyritään ratkaisemaan maksutaseeseen liittyvät ongelmat. Sopimuspuoli, joka toteuttaa näitä toimenpiteitä, esittää mahdollisimman pian toiselle sopimuspuolelle aikataulun niiden poistamiseksi. 2. Jos yhdellä tai useammalla yhteisön jäsenvaltiolla tai Slovenialla on tai niillä uhkaa välittömästi olla vakavia maksutaseeseen liittyviä vaikeuksia, yhteisö tai Slovenia, tapauksen mukaan, voi toteuttaa WTO-sopimuksessa vahvistettujen edellytysten mukaisesti tiettynä aikana rajoittavia toimenpiteitä, mukaan lukien tuontia koskevat toimenpiteet, jotka eivät saa olla laajempia kuin on ehdottomasti tarpeen maksutasetilanteen korjaamiseksi. Yhteisö tai Slovenia, tapauksen mukaan, antaa asiasta heti tiedon toiselle sopimuspuolelle. 3. Rajoittavia toimenpiteitä ei sovelleta investointeihin liittyviin siirtoihin eikä varsinkaan investoitujen tai uudelleen investoitujen varojen kotiuttamiseen eikä muihin niistä saatuihin tuloihin. 67 artikla Julkisten yritysten osalta ja niiden yritysten osalta, joille on myönnetty erityis- tai yksinoikeuksia, assosiointineuvosto varmistaa, että Euroopan yhteisön perustamissopimuksen ja erityisesti sen 90 artiklan periaatteita noudatetaan tämän sopimuksen voimaantulopäivää seuraavasta kolmannesta vuodesta alkaen. 68 artikla 1. Sopimuspuolet vahvistavat tämän artiklan ja liitteen X määräysten mukaisesti tähdentävänsä henkiseen, teolliseen ja kaupalliseen omaisuuteen kuuluvien oikeuksien riittävää ja tehokasta suojelua sekä niiden noudattamista. 2. Slovenia suojelee tämän sopimuksen voimaantulosta alkaen henkiseen, teolliseen ja kaupalliseen omaisuuteen kuuluvia oikeuksia yhteisön suojelun tasoa vastaavalla tasolla, mukaan lukien näiden oikeuksien toteuttamiseksi määrätyt tehokkaat keinot. 3. Slovenia liittyy ennen sopimuksen voimaantuloa liitteessä X olevassa 1 kohdassa tarkoitettuihin henkiseen, teolliseen ja kaupalliseen omaisuuteen kuuluvia oikeuksia koskeviin monenvälisiin sopimuksiin. 4. Jos henkisen, teollisen ja kaupallisen omaisuuden alalla ilmenee kaupan edellytyksiin vaikuttavia ongelmia, ne annetaan jommankumman sopimuspuolen pyynnöstä viipymättä assosiointineuvoston käsiteltäväksi molempia sopimuspuolia tyydyttävien ratkaisujen saavuttamiseksi. 69 artikla 1. Sopimuspuolet katsovat, että olisi suotavaa mahdollistaa pääsy julkisista hankinnoista tehtäviin sopimuksiin vastavuoroisesti ja ketään syrjimättä, erityisesti WTO:n yhteydessä. 2. Edellä 47 artiklassa määritellyille Slovenian yhtiöille myönnetään tämän sopimuksen voimaantulosta alkaen pääsy julkisia hankintoja koskevien sopimusten tekomenettelyyn yhteisössä yhteisön asiaa koskevien sääntöjen mukaisesti, ja niille myönnetään kohtelu, joka ei saa olla epäedullisempi kuin yhteisön yhtiöille myönnetty kohtelu, lukuun ottamatta 14 päivänä kesäkuuta 1993 annetun direktiivin 93/38/ETY soveltamisalaan kuuluvia sopimuksia. Edellä mainittuja määräyksiä sovelletaan myös 14 päivänä kesäkuuta 1993 annetun direktiivin 93/38/ETY soveltamisalaan kuuluviin sopimuksiin heti Slovenian saatettua voimaan asiaa koskevan lainsäädännön. Yhteisö tarkastelee säännöllisesti, onko Slovenia todellakin saattanut tällaisen lainsäädännön voimaan. Edellä 47 artiklassa määritellyille yhteisön yhtiöille myönnetään viimeistään 3 artiklassa tarkoitetun siirtymäkauden loppuun mennessä pääsy julkisia hankintoja koskevien sopimusten tekomenettelyyn Sloveniassa, ja niille myönnetään kohtelu, joka ei saa olla epäedullisempi kuin Slovenian yhtiöille myönnetty kohtelu. Yhteisön yhtiöillä, jotka ovat sijoittautuneet Sloveniaan IV osaston II luvun määräysten mukaisesti, on heti tämän sopimuksen tultua voimaan pääsy julkisia hankintoja koskevien sopimusten tekomenettelyyn, ja niille myönnetään kohtelu, joka ei saa olla epäedullisempi kuin Slovenian yhtiöille myönnetty kohtelu. Assosiointineuvosto tarkastelee säännöllisesti voiko Slovenia ennen siirtymäkauden päättymistä myöntää kaikille yhteisön yhtiöille pääsyn julkisia hankintoja koskevien sopimusten tekomenettelyyn Sloveniassa. 3. Edellä 38-61 artiklan määräyksiä sovelletaan julkisten hankintojen toteuttamisesta tehtyjen sopimusten toteuttamiseen liittyviin sijoittautumisiin, toimintaan ja palvelujen tarjontaan yhteisön ja Slovenian välillä sekä työskentelyyn ja työntekijöiden liikkuvuuteen. III LUKU LAINSÄÄDÄNTÖJEN LÄHENTÄMINEN 70 artikla Sopimuspuolet tunnustavat, että olennainen edellytys Slovenian taloudelliselle yhdentymiselle yhteisöön on Slovenian nykyisen ja tulevan lainsäädännön lähentäminen yhteisön lainsäädäntöön. Slovenia pyrkii kaikin tavoin huolehtimaan siitä, että sen lainsäädäntö saatetaan asteittain yhteensopivaksi yhteisön lainsäädännön kanssa. 71 artikla 1. Lainsäädäntöjen lähentäminen koskee erityisesti seuraavia alueita: tullilainsäädäntö, yhtiöoikeus, pankkioikeus, vakuutusoikeus, yritysten kirjanpito ja verotus, rahoituspalvelut, kilpailusäännöt, julkisista hankinnoista tehtyjä sopimuksia ja julkisia hankintoja koskevat säännöt, ihmisten, eläinten ja kasvien terveyden ja elämän suojelu, välillinen verotus, tekniset määräykset ja standardit, ydinvoima-alan lait ja asetukset, liikenne sekä televiestintä. 2. Sopimuspuolet pitävät myös erityisen tärkeänä, että lainsäädännön lähentämisessä edistyttäisiin nopeasti sisämarkkinoiden, kilpailun, työntekijöiden suojelun, kuluttajansuojan ja ympäristön suojelun alalla. 72 artikla Yhteisö antaa Slovenialle näiden toimenpiteiden toteuttamiseksi teknistä apua, johon voi muun ohella sisältyä: - asiantuntijavaihto, - nopea tietojen toimittaminen, erityisesti asiaan liittyvää lainsäädäntöä koskevien tietojen toimittaminen, - seminaarien järjestäminen, - koulutus, - avunanto kyseisiä aloja koskevan yhteisön ja Slovenian lainsäädännön kääntämisessä. VI OSASTO YHTEISTYÖ TALOUDEN ALALLA 73 artikla 1. Yhteisö ja Slovenia aloittavat yhteistyön talouden alalla tarkoituksenaan edistää Slovenian kehitys- ja kasvumahdollisuuksia. Tämän yhteistyön tavoitteena on vahvistaa olemassa olevia taloussuhteita mahdollisimman laajalla alueella molempien sopimuspuolten etujen mukaisesti. 2. Menettelyt ja muut toimenpiteet suunnitellaan siten, että niillä edistetään Slovenian taloudellista ja yhteiskunnallista kehitystä, ja ne noudattavat kestävän kehityksen periaatetta. Näissä menettelyissä olisi varmistettava, että myös ympäristöasiat otetaan alusta alkaen täysin huomioon, sekä huolehdittava, että niissä otetaan huomioon sopusointuisen yhteiskunnallisen kehityksen vaatimukset. 3. Yhteistyössä olisi tätä tarkoitusta varten keskityttävä erityisesti teollisuutta, mukaan lukien kaivostoiminta, investointeja, maataloutta, energiaa, liikennettä, alueellista kehitystä ja matkailua koskeviin menettelyihin ja toimenpiteisiin. 4. Erityistä huomiota on kiinnitettävä toimenpiteisiin, joilla voidaan edistää Slovenian sekä Keski- ja Itä-Euroopan maiden välistä yhteistyötä. 74 artikla Yhteistyö teollisuuden alalla 1. Yhteistyön tarkoituksena on edistää erityisesti Slovenian teollisuuden nykyaikaistamista ja rakennemuutosta julkisella ja yksityisellä sektorilla sekä molempien sopimuspuolten taloudellisten toimijoiden välistä teollisuuden alan yhteistyötä, ja sen erityisenä tavoitteena on vahvistaa yksityistä sektoria ympäristönsuojelu huomioon ottaen. 2. Yhteistyöllä edistetään erityisesti: - yksittäisten alojen rakennemuutosta; assosiointineuvosto tarkastelee tässä yhteydessä erityisesti hiili- ja teräsalaa koskevia ongelmia, - uusien yritysten perustamista kasvumahdollisuuksia tarjoaville aloille. 3. Teollisuuden alan yhteistyöaloitteissa otetaan huomioon Slovenian asettamat tärkeysjärjestykset. Aloitteilla olisi pyrittävä erityisesti luomaan asianmukainen perusta yrityksille, parantamaan johtamiseen liittyvää taitotietoa, edistämään markkinoita, markkinoiden avoimuutta ja liiketoimintaympäristöä, ja niihin sisältyy tarvittaessa tekninen avunanto. 75 artikla Investointien edistäminen ja turvaaminen 1. Sopimuspuolten välisen yhteistyön tavoitteena on luoda suotuisat olosuhteet kotimaisille ja ulkomaisille yksityisille investoinneille, jotka ovat välttämättömiä Slovenian talouden ja teollisuuden rakenneuudistukselle. 2. Yhteistyön tarkoituksena on erityisesti: - Slovenian osalta sellaisen oikeudellisen kehyksen vahvistaminen, joka suosii ja turvaa investointeja, - jäsenvaltioiden ja Slovenian välisten investointien edistämistä ja turvaamista koskevien kahdenvälisten sopimusten tekeminen tarvittaessa, - jäsenvaltioiden ja Slovenian välisten kaksinkertaisen verotuksen estämistä koskevien sopimusten tekeminen tarvittaessa, - asianmukaisten järjestelyjen toteuttaminen pääoman siirtämiseksi, - sääntelyn purkaminen, - talouden infrastruktuurien parantaminen, - tietojen vaihto sijoitusmahdollisuuksista kaupallisten messujen, näyttelyiden, myyntiviikkojen ja muiden tapahtumien yhteydessä. 76 artikla Standardit ja vaatimustenmukaisuuden arviointi 1. Sopimuspuolet toimivat yhteistyössä tavoitteenaan saattaa Slovenian tekniset määräykset, standardit ja vaatimustenmukaisuuden arviointi täysin yhtenäisiksi yhteisön teknisten määräysten ja eurooppalaisen standardoinnin sekä vaatimustenmukaisuuden arviointimenettelyjen kanssa. 2. Tätä varten yhteistyössä pyritään: - edistämään yhteisön teknisten määräysten ja eurooppalaisten standardien ja vaatimustenmukaisuuden arviointimenettelyjen käyttöä, - neuvottelemaan tarvittaessa vastavuoroista tunnustamista koskevista sopimuksista näillä aloilla, - rohkaisemaan Slovenian asiaankuuluvia toimielimiä osallistumaan eurooppalaisten erityistoimielinten työhön (CEN, CENELEC, ETSI, EOTC). 3. Yhteisö antaa tarvittaessa Slovenialle teknistä apua. 77 artikla Yhteistyö tieteen ja teknologian alalla 1. Sopimuspuolet edistävät yhteistyötä tutkimuksen ja teknologisen kehittämisen aloilla. Ne kiinnittävät erityistä huomiota seuraaviin toimenpiteisiin: - kummankin sopimuspuolen tieteen ja teknologian alan menettelyjä koskevien tietojen vaihto, - yhteisten tieteellisten tapaamisten järjestäminen (seminaarit ja työryhmät), - yhteinen T& K-toiminta tieteen kehityksen kannustamiseksi sekä teknologian ja taitotiedon siirtämiseksi, - koulutus ja ohjelmat molempien sopimuspuolten tutkijoiden ja asiantuntijoiden liikkuvuuden edistämiseksi, - tutkimukselle suotuisten olosuhteiden kehittäminen, uusien teknologioiden soveltaminen ja henkiseen omaisuuteen kuuluvien oikeuksien riittävä suojelu tutkimustulosten osalta, - Slovenian osallistuminen yhteisön ohjelmiin 3 kohdan mukaisesti. Tarvittaessa annetaan teknistä apua. 2. Assosiointineuvosto määrää asianmukaiset menettelyt yhteistyön kehittämiseksi. 3. Yhteisön puiteohjelman mukainen yhteistyö tutkimuksen ja teknologisen kehittämisen alalla toteutetaan erityisjärjestelyin, joista neuvotellaan ja jotka tehdään molempien sopimuspuolten oikeudellisten menettelyjen mukaisesti. 78 artikla Opetus ja koulutus 1. Sopimuspuolet toimivat yhteistyössä tavoitteenaan yleisen koulutustason ja ammatillisen pätevyyden parantaminen Sloveniassa, ottaen huomioon Slovenian asettamat tärkeysjärjestykset. Kehitetään hallinnollinen perusta ja yhteistyösuunnitelmia, jotka perustuvat Euroopan koulutussäätiöön ja TEMPUS-ohjelmaan. Slovenian osallistumista yhteisön ohjelmiin koulutuksen ja nuorisotyön alalla tarkastellaan 106 artiklan yhteydessä. 2. Yhteistyössä keskitytään erityisesti seuraaviin alueisiin sopimuspuolten yhdessä määrittämien yksityiskohtaisten sääntöjen mukaisesti: - opetus- ja koulutusjärjestelmän uudistaminen Sloveniassa, - perehdyttävä koulutus, ammatillinen täydennyskoulutus ja uudelleenkoulutus, mukaan lukien julkisen ja yksityisen sektorin johtajien ja ylempien virkamiesten koulutus, erityisesti erikseen määritettävillä ensisijaisen tärkeillä alueilla, - yliopistojen tai muiden korkea-asteen koulutusta antavien laitosten välinen yhteistyö, yliopistojen tai muiden korkea-asteen koulutusta antavien laitosten sekä yritysten välinen yhteistyö ja opettajien, nuorten tutkijoiden, opiskelijoiden ja hallintohenkilöstön liikkuvuus (TEMPUS), - opetuksen edistäminen Eurooppaa koskevissa opinnoissa asianmukaisissa oppilaitoksissa, - aloitteiden edistäminen opintojaksojen ja tutkintotodistusten molemminpuoliseksi tunnustamiseksi, - kouluttajien koulutuksen edistäminen. 3. Kääntämisen alalla yhteistyössä keskitytään kääntäjien ja tulkkien koulutukseen sekä yhteisön kielellisten sääntöjen ja terminologian edistämiseen. 79 artikla Maatalous ja maatalouteen liittyvä teollisuus 1. Yhteistyön tavoitteena tällä alalla on maatalouden ja maatalouteen liittyvän teollisuuden nykyaikaistaminen. Yhteistyöllä pyritään erityisesti: - kehittämään ja nykyaikaistamaan jalostustoimintaa harjoittavia liikeyrityksiä ja niiden varastointitekniikoita, markkinointimenetelmiä ja niin edelleen, - nykyaikaistamaan maatalouden infrastruktuureita (liikenne, vedenjakelu, televiestintä), - parantamaan maankäytön suunnittelua, mukaan lukien rakentamis- ja kaupunkisuunnittelu, - parantamaan tuottavuutta ja laatua asianmukaisten menetelmien ja tuotteiden käytön avulla; antamaan tuotantoprosessiin liittyvän ympäristön pilaantumista vähentävän tekniikan käyttöä koskevaa koulutusta ja valvomaan tämän tekniikan käyttöä, - edistämään täydentävyyttä maataloudessa, - edistämään teollista yhteistyötä maataloudessa ja taitotiedon vaihtoa, erityisesti yhteisön ja Slovenian yksityisen sektorin välillä, - kehittämään yhteistyötä eläinten ja kasvien terveydensuojelun alalla, jotta saataisiin Slovenian säännöt asteittain yhdenmukaistettua yhteisön sääntöjen kanssa avustamalla koulutuksessa ja järjestämällä tarkastuksia. 2. Yhteisö antaa tätä varten tarvittaessa teknistä apua. 80 artikla Energia 1. Sopimuspuolet toimivat yhteistyössä markkinatalouden periaatteita ja Euroopan energiaperuskirjaa noudattaen kehittääkseen Euroopan energiamarkkinoiden asteittaista yhdentymistä. 2. Yhteistyöhön sisältyy tarvittaessa tekninen apu seuraavilla alueilla: - energiapolitiikan kehittäminen ja suunnittelu kansallisella ja alueellisella tasolla, mukaan lukien pitkän aikavälin näkökohdat, - energiamarkkinoiden voimakkaampi vapauttaminen, mukaan lukien kaasun ja sähkön siirron helpottaminen, - energiainfrastruktuurin nykyaikaistamista koskeva tutkimus, - jakelun parantaminen sekä energian tuotannon parantaminen ja monipuolistaminen, - hallinto ja koulutus energia-alalla, - energiavarojen kehittäminen, - energian säästön ja energiatehokkuuden edistäminen, - energian tuotannon ja kulutuksen ympäristövaikutukset, - ydinenergia-ala, - sähkö- ja kaasuala, mukaan lukien jakeluverkkojen yhteenliittämismahdollisuuksien harkitseminen, - tämän alan yritysten välisen yhteistyön perusedellytysten suunnittelu, johon voisi sisältyä yhteisyritysten kannustaminen, - teknologian ja taitotiedon siirto, johon voi sisältyä tarvittaessa tehokkaan energiateknologian edistäminen ja kaupallistaminen, - uusien ja uudistuvien energianlähteiden käyttö ja tukeminen. 81 artikla Ydinturvallisuus 1. Yhteistyön tavoitteena on varmistaa ydinenergian käytön turvallisuuden korkea taso. 2. Yhteistyöhön kuuluvat Slovenian erityistilanteessa tarvittaessa seuraavat alueet: - ydinturvallisuus, mukaan lukien lainsäädännölliset ja toiminnalliset näkökohdat ja vakavien onnettomuustilanteiden hallinta, - säteilysuojelu, mukaan lukien ympäristöstä tulevan säteilyn valvonta, - polttoainekiertoon liittyvät ongelmat ja ydinaineiden suojaaminen, mukaan lukien toimenpiteet ydinaineiden salakuljetuksen torjumiseksi, - radioaktiivisista jätteistä huolehtiminen, - nopea tietojen vaihtaminen säteilyvaaratilanteissa, - ydinvoimaloiden poistaminen käytöstä, - kolmannen osapuolen velvollisuudet ydinenergia-alalla. 3. Yhteistyöhön sisältyy tietojen ja kokemusten vaihto sekä T& K-toiminta 77 artiklan mukaisesti. 82 artikla Ympäristö ja luonnonkatastrofeilta suojaaminen 1. Sopimuspuolet kehittävät ja vahvistavat yhteistyötään ympäristön tuhoutumisen torjunnassa. 2. Yhteistyö koskee ensisijaisesti seuraavia aloja: - ympäristön pilaantumisen tason tehokas valvonta; ympäristön tilaa koskevat tietojärjestelmät, - paikallisen, alueellisen ja valtioiden rajat ylittävän ympäristön pilaantumisen torjunta (ilman ja veden, mukaan lukien juomavesi, pilaantuminen), - energian kestävä, tehokas, ja ympäristöä säästävä tuotanto ja käyttö; teollisuuslaitosten turvallisuus, mukaan lukien ydinvoimalat, - kemiallisten aineiden luokitus ja turvallinen käsittely, - veden pilaantumisen tehokas ehkäiseminen ja vähentäminen, erityisesti valtioiden rajat ylittävissä vesistöissä, - jätteiden (mukaan lukien radioaktiivisen jätteen) vähentäminen ja kierrätys sekä niistä turvallisesti huolehtiminen, Baselin yleissopimuksen täytäntöönpano, - maatalouden ympäristövaikutukset; maaperän eroosio ja maataloudessa käytettyjen kemiallisten tuotteiden aiheuttama ympäristön pilaantuminen, - metsien sekä kasvi- ja eläinkunnan suojelu; biologisen monimuotoisuuden säilyttäminen, - ekologisen tasapainon palauttaminen maaseudulle, - maankäytön suunnittelu, mukaan lukien rakentamis- ja kaupunkisuunnittelu, - taloudellisten ja verotuksellisten keinojen käyttö, - maailmanlaajuiset ilmastonmuutokset ja niiden ehkäiseminen, - rannikkoalueiden suojelu sekä merien pilaantumisen ehkäiseminen, - ympäristöalan kansainväliset yleissopimukset, - autojen ympäristöstandardien edistäminen, - liikennettä/kuljetuksia koskevien suunnitelmien ja infrastruktuureihin liittyvien hankkeiden ympäristövaikutusten arviointi, - kulujen ja kansainvälistymisen oikea arviointi tai ulkoiset menot. 3. Yhteistyöhön sisältyy: - tietojen ja asiantuntijoiden vaihto, mukaan lukien puhtaan teknologian siirtoon sekä ympäristöystävällisen bioteknologian turvalliseen käyttöön liittyvät tiedot ja näitä asioita käsittelevät asiantuntijat, - koulutusohjelmat ja kurssit, - yhteinen tutkimustoiminta, - lainsäädäntöjen lähentäminen (yhteisön säännöt), - yhteistyö alueellisella tasolla (mukaan lukien yhteistyö Euroopan ympäristökeskuksen yhteydessä) ja kansainvälisellä tasolla, - toimintasuunnitelmien kehittäminen, erityisesti maailmanlaajuisten ja ilmastonmuutoksiin liittyvien seikkojen osalta, - ympäristökasvatus ja ympäristöasioiden tiedostaminen, - ympäristövaikutusten arviointi. 4. Luonnonkatastrofeilta suojaamisen alalla yhteistyön tavoitteena on varmistaa ihmisten, eläinten, omaisuuden ja ympäristön suojelu luonnonkatastrofeilta ja ihmisen aiheuttamilta katastrofeilta. Tätä varten yhteistyöhön sisältyy seuraavat alueet: - tieteellisten tutkimus- ja kehityshankkeiden tuloksia koskevien tietojen vaihto, - vastavuoroinen ja nopea tietojen vaihto uhkaavista katastrofeista ja niiden seurauksista, - pelastus- ja avunantojärjestelmät katastrofien sattuessa, - katastrofien jälkeen tapahtuvaan kunnostukseen ja jälleenrakentamiseen liittyvien kokemusten vaihto, - opetus ja koulutus luonnonkatastrofeilta ja ihmisen aiheuttamilta katastrofeilta suojaamiseksi, - pelastus- ja avunantoharjoitukset. 83 artikla Liikenne 1. Sopimuspuolet kehittävät ja vahvistavat yhteistyötään, jotta Slovenia voisi: - nykyaikaistaa liikennettä sekä uudistaa sitä rakenteellisesti, - parantaa matkustajien ja tavaroiden liikkuvuutta sekä pääsyä kuljetusmarkkinoille poistamalla hallinnollisia, teknisiä ja muita esteitä, - saada aikaan liikenteen hoitoa koskevia sääntöjä, jotka ovat verrattavissa yhteisön vastaaviin sääntöihin, - kehittää liikennejärjestelmä, joka on yhteensopiva ja yhtenäinen yhteisön järjestelmän kanssa. 2. Yhteistyöhön sisältyy erityisesti: - kaupallista, oikeudellista tai teknistä koulutusta koskevat ohjelmat, - tekninen apu, neuvonta ja tietojen vaihto. 3. Tärkeimmät yhteistyön alueet ovat: - maantieliikenne, mukaan lukien verotus sekä yhteiskunnalliset ja ympäristöön liittyvät näkökohdat, - yhdistetty rautatie- ja maantieliikenne, - rautateiden ja lentokenttien hallinto, mukaan lukien asiaankuuluvien kansallisten viranomaisten välinen yhteistyö, - maantie-, rautatie-, satama- ja lentokenttäinfrastruktuurien rakentaminen kaikkia sopimuspuolia hyödyttävillä pääteillä ja Euroopan laajuisten kuljetusreittien varrella, - kansainvälisten liikennetilastojen yhdenmukaistaminen, - teknisten kuljetusvälineiden uudistaminen yhteisön sääntöjen mukaisiksi, erityisesti maantie-rautatie-kuljetuksissa, monivälinekuljetuksissa ja uudelleenlastauksessa, - yhteisten teknologia- ja tutkimusohjelmien edistäminen vahvistettujen menettelyjen mukaisesti, - sellaisen yhteensovitetun liikennepolitiikan toteuttaminen, joka on yhtenäistä yhteisössä sovellettavan vastaavan politiikan kanssa. 84 artikla Posti ja televiestintä 1. Sopimuspuolet laajentavat ja vahvistavat kyseisen alan yhteistyötään. Tätä tarkoitusta varten yhteistyöhön sisältyy erityisesti: - televiestintää ja postipalvelujen toimintaperiaatteita koskevien tietojen vaihto, - teknisten ja muiden tietojen vaihto sekä seminaarien, työryhmien ja konferenssien järjestäminen molempien sopimuspuolten asiantuntijoille, - koulutus ja neuvonta, - teknologian siirto, - molempien sopimuspuolten asianmukaisten toimielinten toteuttamat yhteiset hankkeet, - eurooppalaisten standardien, todistusjärjestelmien ja sääntelyä koskevien lähestymistapojen edistäminen, - uusien viestintävälineiden edistäminen, erityisesti kaupallisesti sovellettavien viestintävälineiden edistäminen. 2. Näissä toimissa keskitytään seuraaviin ensisijaisiin alueisiin: - Slovenian televiestintäverkon ja postipalvelujen nykyaikaistaminen ja yhdistäminen eurooppalaisiin ja maailmanlaajuisiin verkkoihin, - yhteistyö Euroopan standardointielinten kanssa, - Euroopan laajuisten järjestelmien yhdistäminen; televiestinnän oikeudelliset ja hallinnolliset näkökohdat, - televiestinnän hallinto uudessa taloudellisessa ympäristössä: organisaatiorakenteet, toimintasuunnitelmat ja suunnittelu, hankintaperiaatteet, - maankäytön suunnittelu, mukaan lukien rakentamis- ja kaupunkisuunnittelu. 85 artikla Pankki- vakuutus- ja muut rahoituspalvelut 1. Sopimuspuolet toimivat yhteistyössä tarkoituksenaan luoda ja kehittää asianmukainen perusta Slovenian pankki-, vakuutus- ja rahoituspalvelujen alan kannustamiseksi. a) Yhteistyössä keskitytään erityisesti seuraaviin seikkoihin: - eurooppalaisten standardien mukaisen yhteisen kirjanpitojärjestelmän käyttöönotto, - pankki-, vakuutus- ja muun rahoitusalan vahvistaminen ja rakenteellinen uudistaminen, - pankki- ja muiden rahoituspalvelujen valvonnan ja sääntelyn parantaminen sekä tekninen apu vakuutusvalvontatoimielimen sijoittautumista ja toimintaa varten Sloveniassa, - yhteisön ja Slovenian lainsäädännön kääntämisen valmistelu, - sanastojen laatiminen, - tietojen vaihto erityisesti lakiehdotusten osalta. b) Yhteistyöhön sisältyy tätä varten tekninen avunanto ja koulutus. 2. Sopimuspuolet toimivat yhteistyössä tavoitteenaan kehittää Sloveniaan tehokas tilintarkastusjärjestelmä, joka on yhteisön yhdenmukaistettujen menetelmien ja menettelyjen mukainen. a) Yhteistyössä keskitytään: - Slovenian tilintarkastustuomioistuimelle annettavaan tekniseen apuun, - sisäisten tilintarkastusyksikköjen perustamiseen virallisissa laitoksissa, - tilintarkastusjärjestelmiä koskevien tietojen vaihtoon, - tilintarkastusasiakirjojen yhdenmukaistamiseen, - koulutukseen ja neuvontaan. b) Yhteisö antaa tarvittaessa tätä varten teknistä apua. 86 artikla Rahapolitiikka Yhteisö antaa Slovenian viranomaisten pyynnöstä apua Slovenian tolarin täydellisen vaihdettavuuden varmistamisessa sekä Slovenian toimintaperiaatteiden asteittaisessa lähentämisessä Euroopan valuuttajärjestelmään. Tämän alan yhteistyöhön sisältyy Euroopan valuuttajärjestelmän, Euroopan rahapoliittisen instituutin ja Euroopan keskuspankkien järjestelmän periaatteita ja toimintaa koskevien tietojen epävirallinen vaihto. 87 artikla Rahanpesun torjuminen 1. Sopimuspuolet sopivat, että niiden on ponnisteltava sinnikkäästi ja toimittava yhteistyössä estääkseen niiden rahoitusjärjestelmien käytön rikosten avulla saatujen varojen yleensä ja erityisesti huumausainerikosten avulla saatujen varojen rikollisen alkuperän häivyttämiseen. 2. Tämän alan yhteistyöhön sisältyy erityisesti hallinnollinen ja tekninen apu, jonka tarkoituksena on kehittää säännösten soveltamista sekä sellaisten rahanpesun torjumiseksi annettujen asianmukaisten sääntöjen ja toimintatapojen tehokasta toimintaa, jotka vastaavat yhteisön ja tämän alan kansainvälisten toimielinten, erityisesti rahoitusalan rahanpesutyöryhmän (FATF), antamia sääntöjä. 88 artikla Alueiden kehittäminen 1. Sopimuspuolet vahvistavat yhteistyötään alueiden kehittämisessä ja maan käytössä. 2. Tätä varten voidaan toteuttaa seuraavia toimia: - kansallisten, alueellisten tai kunnallisten viranomaisten välinen tietojen vaihto alue- tai maankäytön suunnittelun politiikasta, - avunanto Slovenialle kyseisen politiikan suunnittelemiseksi, - alueellisten ja kunnallisten viranomaisten yhteinen taloudellista kehitystä koskeva toiminta, - tutkimus yhteensovitetuista lähestymistavoista yhteisön ja Slovenian välisten raja-alueiden kehittämiseksi sekä Slovenian muiden sellaisten alueiden kehittämiseksi, jotka alueellisesti eroavat huomattavasti toisistaan, - vastavuoroiset vierailut yhteistyö- ja avunantomahdollisuuksien selvittämiseksi, - virkamiesten tai asiantuntijoiden vaihto, - tekninen apu, - tietojen ja kokemusten vaihtoa koskevien ohjelmien laatiminen, myös seminaarien avulla. 89 artikla Sosiaalialan yhteistyö 1. Sopimuspuolet kehittävät yhteistyötään työsuojelun alalla parantaakseen työntekijöiden terveyden ja turvallisuuden suojelun tasoa, ottaen lähtökohdakseen yhteisön suojelun tason. Yhteistyöhön sisältyy erityisesti: - tekninen apu, - asiantuntijoiden vaihto, - yritysten välinen yhteistyö, - tietojen vaihto sekä hallinnollinen ja muu asianmukainen apu yrityksille; koulutustoimet. 2. Työllisyyden osalta sopimuspuolten välisessä yhteistyössä keskitytään erityisesti parantamaan työnhaku- ja ammatinvalintapalveluja, antamaan tukea sekä rohkaisemaan paikallista kehitystä teollisuuden rakennemuutoksen edistämiseksi. Yhteistyöhön sisältyvät myös esimerkiksi tutkimukset, asiantuntijoiden siirto sekä tiedotus- ja koulutustoiminta. 3. Sosiaaliturvan osalta sopimuspuolten välisen yhteistyön tarkoituksena on mukauttaa Slovenian sosiaaliturvajärjestelmä uusiin taloudellisiin ja yhteiskunnallisiin vaatimuksiin, erityisesti tarjoamalla asiantuntijapalveluita sekä tiedotuksen ja koulutuksen avulla. 90 artikla Matkailu Sopimuspuolet lisäävät ja kehittävät yhteistyötään, jonka tarkoituksena on erityisesti: - kannustaa matkailua, - lisätä tiedonkulkua esimerkiksi kansainvälisten verkkojen ja tietokantojen avulla, - siirtää taitotietoa koulutuksen, vaihtotoiminnan ja seminaarien avulla, - toteuttaa alueellisia matkailuhankkeita, esimerkiksi valtioiden rajat ylittävät hankkeet ja ystävyyskaupunkitoiminta jne., - vaihtaa mielipiteitä ja varmistaa, että matkailualaa koskevia molempia sopimuspuolia kiinnostavia tärkeitä asioita koskevia tietoja vaihdetaan asianmukaisesti, - kannustaa investointeja suosivien infrastruktuureiden kehittämistä matkailualalla, - ottaa käyttöön Sloveniassa atk-käyttöiset varaus- ja tietojärjestelmät sekä säännöt, jotka koskevat kuluttajansuojaa matkailijoiden osalta. 91 artikla Pienet ja keskisuuret yritykset 1. Sopimuspuolten tavoitteena on kehittää ja vahvistaa yksityisen sektorin pieniä ja keskisuuria yrityksiä (PK-yrityksiä) sekä yhteisön ja Slovenian PK-yritysten välistä yhteistyötä. 2. Sopimuspuolet kannustavat tietojen ja taitotiedon vaihtoa seuraavilla aloilla: - PK-yritysten perustamisessa ja laajentamisessa sekä valtioiden rajat ylittävässä yhteistyössä tarvittavien oikeudellisten, hallinnollisten ja teknisten sekä verotukseen ja rahoitukseen liittyvien edellytysten luominen, - PK-yritysten tarvitsemien yrityskohtaisten palvelujen tarjonta (johtajien koulutus, kirjanpito, markkinointi, laadunvalvonta ja niin edelleen) ja tällaisia palveluja tarjoavien yksiköiden vahvistaminen, - asianmukaisten yhteyksien luominen yhteisön toimijoihin PK-yritysten tiedonsaannin parantamiseksi ja valtioiden rajat ylittävän yhteistyön edistämiseksi, esimerkiksi yrityskumppanien luottamuksellinen hakuverkko (BC-Net), Euro-tietokeskukset, konferenssit ja niin edelleen. 3. Yhteistyöhön sisältyy: - teknisen avun antaminen erityisesti PK-yrityksille sopivan hallinnollisen kehyksen luomiseksi kansallisella ja alueellisella tasolla rahoituspalvelujen sekä teknisten ja kaupallisten palvelujen aloilla, - koulutus ja neuvonta. 92 artikla Tiedotus ja viestintä 1. Yhteisö ja Slovenia toteuttavat aiheelliset toimenpiteet edistääkseen tehokasta molemminpuolista tietojen vaihtoa. Etusija annetaan niille ohjelmille, joiden tarkoituksena on välittää suurelle yleisölle perustietoa yhteisöstä ja Sloveniasta sekä ohjelmille, joiden avulla välitetään erikoistuneempaa tietoa Slovenian liike-elämää varten ja taataan mahdollisuuksien mukaan myös pääsy yhteisön tietokantoihin. 2. Sopimuspuolet yhteensovittavat ja yhdenmukaistavat tarvittaessa menettelyjään valtioiden rajat ylittävien lähetysten sääntelyn, teknisten standardien sekä Euroopan audiovisuaalisen teknologian edistämisen osalta. 3. Yhteistyöhön voi tarvittaessa sisältyä vaihto-ohjelmien, stipendien ja koulutuksen tarjoaminen toimittajille ja tiedotusvälineiden asiantuntijoille. 93 artikla Kuluttajansuoja 1. Sopimuspuolet toimivat yhteistyössä yhtenäistääkseen Slovenian ja yhteisön kuluttajansuojajärjestelmät. Tehokasta kuluttajansuojaa tarvitaan markkinatalouden asianmukaisen toiminnan varmistamiseksi. 2. Tätä varten sopimuspuolet edistävät seuraavien seikkojen toteuttamista ja varmistavat ne yhteisten etujensa mukaisesti: - aktiivinen kuluttajansuojapolitiikka yhteisön lainsäädännön ja tarvittaessa YK:n suuntaviivojen mukaisesti, - lainsäädännön yhdenmukaistaminen ja Slovenian kuluttajansuojaa koskevien lakien lähentäminen yhteisössä sovellettaviin vastaaviin lakeihin, - tehokas oikeudellinen kuluttajansuoja kulutustavaroiden laadun parantamiseksi ja riittävien turvallisuusnormien takaamiseksi. 3. Tämän alan yhteistyöhön voi kuulua: - vaarallisia tuotteita koskeva tietojen vaihto, - kuluttajansuoja-asiantuntijoiden kouluttaminen hallitusta ja hallituksesta riippumattomia kansalaisjärjestöjä varten, - apu sellaisten riippumattomien järjestöjen kehittämiseksi, joiden tavoitteena on kuluttajien tiedonsaannin lisääminen, erityisesti kuluttajien tietoisuutta edistävillä kampanjoilla, - tieto- ja neuvontakeskusten perustaminen riitojen ratkaisemista varten ja kuluttajille annettavia oikeudellisia ja muita neuvoja varten; Slovenian ja yhteisön keskusten välinen yhteistyö, - pääsy yhteisön tietokantoihin, - kuluttajien etuja edustavien tahojen välisen vaihtotoiminnan kehittäminen. 94 artikla Tulli 1. Yhteistyön tarkoituksena on taata, että kaikkia kauppaan liittyviä määräyksiä noudatetaan, sekä saattaa päätökseen Slovenian tullijärjestelmän lähentäminen yhteisön tullijärjestelmään, mikä helpottaa tässä sopimuksessa suunniteltujen vapauttamistoimenpiteiden toteuttamista. 2. Yhteistyöhön sisältyvät erityisesti seuraavat alueet: - tietojen vaihto, mukaan lukien tarkastusmenetelmiä koskevien tietojen vaihto, - valtioiden rajat ylittävän infrastruktuurin kehittäminen sopimuspuolten välillä, - yhteyden luominen yhteisön ja Slovenian kauttakuljetusjärjestelmien välille, - tavara